Taxikári hrozia v Bratislave zablokovaním dopravy

V Brne krajský súd zakázal alternatívnu taxislužbu Uber po necelých troch mesiacoch jej pôsobenia.

BRATISLAVA. Vodiči v Bratislave by sa mali pripraviť na ešte komplikovanejšiu dopravnú situáciu. Taxikári, ktorým sa nepáči nečinnosťou úradov voči vodičom pracujúcim pre rôzne aplikácie ako Uber či Taxify a ktorých považujú za nekalú konkurenciu, vyrazia v stredu 26. apríla na protestnú jazdu. Odštartujú ju spred obchodného centra Danubia v Petržalke o 9.00 h a pôjdu po obchvate smerom na Avion minimálnou povolenou rýchlosťou, čo je 65 kilometrov za hodinu. Sľubujú, že pôjdu iba v pravom jazdnom pruhu, a teda že nebudú blokovať obchvat. Taxikári tak napĺňajú hrozbu, ktorú vyslovili na protestnom zhromaždení na Primaciálnom námestí pred magistrátom v utorok 11. apríla. Na protest vtedy prišlo zhruba 60 taxikárov, ktorí okrem iného pokrikmi vyzývali voliť Ľudovú stranu Naše Slovensko Mariana Kotlebu. „Toto nie je posledný protest. Ak úrady nebudú konať, bude ich veľa a budú väčšie,” varoval Matej Krampl, administrátor facebookovej stránky Stop Uber na Slovensku a jeden z organizátorov protestov. Iniciatíva zorganizovala protestnú akciu už aj v marci, keď taxikári blokovali autá Uberu, lepili na ne nálepky a nadávali vodičom aj zákazníkom. Taxikári namietajú hlavne proti vodičom, ktorí si privyrábajú cez rôzne mobilné aplikácie ako napríklad Uber či Taxify. Pre takýchto vodičov podľa nich platia iné pravidlá a kritériá ako pre profesionálnych vodičov taxislužieb. Vďaka tomu môžu ponúkať svoje služby lacnejšie. To sa už odrazilo na tržbách taxikárov, ktoré sa podľa predsedu Únie taxikárov z Bratislavy Ondreja Wenzla od príchodu Uberu na Slovensko znížili minimálne o 30 až 40 percent. „Berú nám robotu. Nestačí mi robiť osem hodín denne. Musím byť vonku aj 16 hodín a je jedno, či je to sobota, alebo nedeľa, Vianoce, Silvester či šibačka,” povedal René Vitek, ktorý taxikárči v Bratislave už štrnásť rokov. Od príchodu Uberu mu tržby klesli o polovicu. Podľa neho si partnerskí vodiči Uberu a podobných aplikácií vozením ľudí len privyrábajú, avšak koncesiovaní taxikári nemôžu ponúkať svoje služby lacnejšie, lebo si musia platiť aj prevádzkovanie živnosti. Kým klasických taxikárov s licenciami je v Bratislave zhruba tritisíc, registrovaných vodičov v platforme Uber je približne päťsto. Taxikári nechcú mierniť zákony, ktoré pre nich platia. Chcú, aby platili pre všetkých rovnako. Teda aby aj vodiči voziaci zákazníkov cez aplikácie ako je Uber mali taxikárske koncesie, označili si autá ako taxíky, namontovali si taxametre a podrobili sa psychotestom. Ministerstvo dopravy považuje vodičov, ktorí využívajú aplikácie ako Uber, za taxikárov. „Zákon je v tomto prípade absolútne jasný: akákoľvek preprava osôb vozidlami s obsaditeľnosťou najviac deväť osôb vrátane vodiča za odplatu je taxislužbou. Podmienky platia bez rozdielu pre všetkých, v tomto zmysle sa za taxislužbu považuje aj prevádzkovanie taxislužby prostredníctvom mobilnej aplikácie Uber,“ ozrejmila hovorkyňa ministerstva dopravy Karolína Ducká. Prevádzkovatelia taxislužby prostredníctvom mobilnej aplikácie Uber sú teda povinní spĺňať požiadavky podľa zákona. Ministerstvo však nie je kontrolným orgánom v poskytovaní taxislužby. Tým sú polícia a obec. Bratislavský magistrát však tvrdí, že problematika mobilnej aplikácie Uber a jej podobné služby nie sú v kompetencii hlavného mesta. „Autá Uberu nie sú označené ako taxi, preto ich mestská polícia nemôže kontrolovať," povedala z oddelenia komunikácie bratislavského magistrátu Iveta Kešeľáková. Aby policajti mohli autá kontrolovať, treba podľa nej zmeniť zákon. Ministerstvo dopravy to odmieta a tvrdí, že existujúci zákon je dostatočný. „Prvoradé je, aby mesto zvýšilo počet kontrol, na ktoré ministerstvo dopravy mesto niekoľkokrát vyzvalo,“ povedala Ducká. Ministerstvo navrhuje, aby sa kontrolóri mesta inšpirovali spôsobmi kontroly v zahraničí, kde je tento systém už zabehnutý a funguje. Vykonanie kontroly môžu napríklad uskutočniť tým, že sa zaregistrujú v aplikácii, zabezpečia si služobnú platobnú kartu a urobia kontrolu priamo vo vozidle. Hovorkyňa spoločnosti Uber pre Slovensko a Česko Miroslava Jozová však tvrdí, že partnerskí vodiči platformy fungujú v súlade s pravidlami Európskej únie. Registrovaní vodiči si podľa nej tiež plnia daňové povinnosti a preprava ľudí je transparentná. Zároveň zdôrazňuje, že partnerskí vodiči Uberu nemôžu využívať privilégiá, ktoré majú poskytovatelia taxislužieb. Protesty vodičov taxislužieb podľa Jozovej iba zvýrazňujú fakt, že alternatívy ako Uber sú medzi ľuďmi čoraz populárnejšie. Vodiči Uberu podľa nej navyše poskytujú ľuďom v Bratislave alternatívny spôsob prepravy po meste ako doplnok k taxislužbám a prostriedkom mestskej hromadnej dopravy. „Sme presvedčení, že ľudia by mali mať takúto možnosť výberu,“ uviedla Jozová. Uber je podľa nej zároveň súčasťou symbolov vznikajúcej kolaboratívnej ekonomiky, ktorú Európska komisia obsiahla vo svojej Európskej agende pre kolaboratívnu ekonomiku. Ide o obchodný model na báze spoločného využívania zdrojov. „Komisia veľmi jednoznačne uvádza, že členské štáty by mali prijať a podporovať biznis modely kolaboratívnej ekonomiky, pretože vytvárajú mnoho nových pracovných príležitostí a zároveň občanom poskytujú lepšie a cenovo dostupnejšie služby,“ ozrejmila Jozová. Analytik INESS Robert Chovanculiak si myslí, že vláda by mala zlegalizovať poskytovanie služieb cez zdieľanú ekonomiku, a teda prijať zákony, ktoré budú reflektovať nové technológie a inovácie. Existujúce regulácie pre taxikárov by zas mali podľa neho prejsť revíziou z pohľadu hodnoty za peniaze. „Mali by sme zistiť, akú hodnotu zákazníkom prináša to, že taxikári musia prejsť testom, kde sa ich pýtajú na otázky typu, čo je to akcia (cenný papier), alebo sú na psychotestoch testované ich reflexy stláčaním klávesnice,“ ozrejmil Chovanculiak. Zdieľaná ekonomika podľa neho také niečo už urobila. „Ponechala si dôležité pravidlá ako minimálny vek a prax vodiča, požiadavku na bezúhonnosť alebo obmedzila maximálny vek vozidla, ktorý je napríklad v prípade Uberu ešte prísnejší ako v oficiálnej regulácii taxikárov. A vynechala zbytočné regulácie, ktoré len vytvárajú administratívne a byrokratické náklady. Plus prišla s vlastnými mechanizmami, ako zaistiť kvalitné a bezpečné služby, ako sú napríklad reputačné mechanizmy,“ vysvetlil Chovanculiak. Proti Uberu nenamietajú len v Bratislave, protestom čelí aj v zahraničí. Najnovšie krajský súd prevádzku tejto aplikácie zakázal v neďalekom Brne. Fungovala tam pritom ešte len od februára tohto roka. Uber však podľa súdu poskytuje služby v rozpore so zákonom, keďže autá nemali označenie ako taxi a ani taxametere. „Vítame toto rozhodnutie, pretože vnáša jasné stanovisko súdnej moci do toho, či tu Uber podniká v súlade so zákonom, alebo nie,“ citovali české Hospodárske noviny brnianskeho viceprimátora Matěja Hollana. V Prahe taktiež hľadajú spôsob, ako sa s Uberom vyrovnať. „Nesnažíme se tu bojovať proti Uberu, ide nám o rovnaké podmienky pre všetkých, pretože Uber prevádzkuje klasickú taxislužbu, ale odmieta dodržiavať platné zákony. Nie je možné, aby jeden prevádzkovateľ taxislužby bol zvýhodňovaný oproti iným a navyše tým pripravoval o peniaze ako mesto, tak aj štát,“ povedala primátorka Prahy Adriana Krnáčová. Uber podniká vo viac ako 500 mestách po celom svete. Zatiaľ ho zakázali v približne 40 mestách, naposledy v Ríme a Kodani. Uber je mobilná aplikácia párujúca vodičov a cestujúcich. Najprv lokalizuje cestujúceho a ponúkne mu najbližšieho možného šoféra, ktorý je v jej systéme zaregistrovaný. Cestujúci dopredu vie, aký vodič ho bude viezť a koľko bude približne platiť. Za službu zaplatí bezhotovostne, prostredníctvom kreditnej karty, ktorú zadáva pri registrácii do služby. Z platby ide časť vodičovi a časť si necháva Uber vo forme marže. Tento systém prepravy pôsobí na Slovensku od augusta 2015. Na podobnom princípe fungujú aj iné mobilné aplikácie napríklad Hopin alebo Liftago. Na rozdiel od Uberu však cez ne poskytujú prepravu iba taxikári s platnými koncesiami. Slovenská aplikácia Hopin vznikla v roku 2012 a Liftago pôsobí na Slovensku od decembra 2015.


OMV a Gazprom uvažujú o obnovení plánu výstavby plynovodu

V tejto fáze je príliš skoro hovoriť o nákladoch a investíciách projektu.

VIEDEŇ. Rakúska energetická skupina OMV a ruský plynárenský gigant Gazprom možno oprášia plán výstavby plynovodu spájajúceho Rusko so strednou a južnou Európou. Informovala o tom agentúra Reuters s odvolaním sa na denník Der Standard. Podľa zdrojov denníka o záležitosti hovoril rakúsky spolkový kancelár Christian Kern s prezidentom Vladimirom Putinom v máji na návšteve Petrohradu. OMV a Gazprom tam podpísali dohodu o spolupráci s cieľom koordinovať rozvoj infraštruktúry pre prepravu zemného plynu do strednej a juhovýchodnej Európy. Ako uviedli zdroje Reuters oboznámené s konaním, v tejto fáze je príliš skoro hovoriť o nákladoch a investíciách projektu. Avšak ak bude realizovaný, posilní úlohu rakúskeho plynovodného uzla Baumgarten, cez ktorý sa distribuuje okolo 57 miliárd metrov kubických plynu ročne. Projekt by mal nadväzovať na rusko-turecký plynovod TurkStream, ktorý Gazprom plánuje dokončiť do konca budúceho roka. Ďalšou možnosťou, ako dopraviť ruský plyn do Talianska je cez západné Turecko a Grécko, uviedla agentúra Reuters. Projekt TurkStream bol prvýkrát oznámený koncom roka 2014 počas Putinovej návštevy v Turecku. V novembri 2015 bol ale pozastavený po zostrelení ruského lietadla Su-24 tureckou stíhačkou F-16 v Sýrii. Otepľovanie vzájomných vzťahov začalo vlani v júni turecké ospravedlnenie Rusku. Projekt predpokladá stavbu dvojitého potrubia pod Čiernym morom. Každé z nich má mať ročnú kapacitu 15,75 miliárd metrov kubických zemného plynu. Náklady naň sa odhadujú medzi 12 až 13 miliardami dolárov. Projekt plynovodu South Stream, ktorý mal dodávať ruský plyn do južnej Európy podmorským plynovodom do Bulharska, Rusko zrušilo koncom roka 2014 kvôli námietkam Európskej únie z dôvodov hospodárskej súťaže. Po ruskej anexii Krymu potom vzájomné vzťahy ochladli.


Objem spotrebiteľských úverov v júli v USA vzrástol

Celkový objem úverov v krajine v júli stúpol  na rekordných 4,1 bilióna dolárov.

WASHINGTON. Objem úverov, ktoré si vzali americkí spotrebitelia, v júli vzrástol najrýchlejším tempom od záveru roka 2017, pričom ho podporil nárast pôžičiek prostredníctvom kreditných kariet. Celkový objem spotrebiteľských úverov stúpol o 23,3 mld. USD po júnovom posilnení o 13,8 mld. USD a dosiahol rekordných 4,1 bil. USD. Júlový rast bol najsilnejší od novembra 2017. Informoval o tom americký Federálny rezervný systém (Fed).Objem úverov v kategórii, do ktorej patria pôžičky prostredníctvom kreditných kariet, sa v júli zvýšil o 10 mld. USD po júnovom oslabení o 186 mil. USD. Suma pôžičiek v segmente úverov na autá a študentských pôžičiek sa v júli tiež výrazne zväčšila, a to o 13,3 mld. USD po júnovom raste o 14 mld. USD.Vývoj spotrebiteľských úverov v americkej ekonomike sa pozorne sleduje. Ekonomika USA v tomto roku čelí viacerým prekážkam, napríklad v oblasti priemyselnej výroby a exportu, čo je odzrkadlením neistoty spôsobenej obchodnou vojnou s Čínou a spomaľovaním globálneho hospodárstva. Tieto negatívne vplyvy však zmierňuje sila spotrebiteľských výdavkov, ktoré po slabom štarte v úvode tohto roka zrýchlili a dosiahli najvyššie tempo za päť rokov.(1 EUR = 1,1033 USD)


Študenti sa prezliekli za nacistov, nahnevali Izrael aj Nemcov

Taiwanská škola si za tému slávnostného sprievodu vybrala nacistickú tému. O holokauste vedia len málo.

SOUL, BRATISLAVA. Keď učiteľ dejepisu Liu Hsi-čcheng svojej triede navrhol, aby v rámci 62. výročia školy v taiwanskom meste Hsinchu v slávnostnom sprievode napodobňovali napríklad slávne osobnosti z arabskej kultúry, študenti jeho nápad zavrhli. Mali totiž iný – usporiadať sprievod s témou nacizmu. Učiteľ ich síce upozornil, že tento nápad môže byť vnímaný kontroverzne, podľa serveru Taipei Times sa však rozhodol rozhodnutie študentov rešpektovať. Študenti sa tak v piatok objavili na ulici v uniformách, s hákovými krížmi na vlajkách aj na ramenách, s kartónovým tankom a zdravili sa ‚Heil Hitler‘. Fotografie zo sprievodu sa rýchlo šírili na sociálnych sieťach a vyvolali kritické reakcie nielen samotných Taiwančanov, ale najmä diplomatických misií Nemecka či Izraela. „Je to nechutná propagácia neúcty,“ napísal jeden z diskutérov na Taipei Times. Aj izraelská ambasáda vo vyjadrení odsúdila to, že škola podobný nápad schválila a vyzvala k lepšiemu vzdelávaniu o holokauste. Práve nedostatočné vzdelávanie o tejto téme je podľa CNN príčinou problému. „Pre východoázijské krajiny nie je druhá svetová vojna o nacistoch či Hitlerovi, ale oveľa viac o japonskom imperializme. Ázijské krajiny vojnovému Nemecku venujú neporovnateľne menej času ako Európa či Severná Amerika,“ hovorí pre CNN Elliot Brennan z Inštitútu pre bezpečnosť a rozvojovú politiku. Nacistické symboly však mnohí s politickými vyjadreniami nespájajú a sú údajne skôr symbolom boja proti establišmentu. Jeden z blogerov však pripomína, že aj mnohí ľudia na Západe majú opačné vnímanie napríklad pri tom, ak nosia tričká či šiltovky s podobizňou Mao Ce-tunga, ktorý je v Číne zodpovedný za desiatky miliónov obetí. Kontroverzné vystúpenia spájané s nacizmom pritom v Ázii nie sú novinkou. Dve dievčenské skupiny v Japonsku aj Južnej Kórei kritizovali za to, že mali pri vystúpení na sebe uniformy pripomínajúce tie nacistické či červenú pásku na ramene s krížikom. Študentský pochod v nacistických uniformách usporiadali aj v roku 2011 v thajskom Chiang Mai. Na Taiwane zase v minulosti otvorili reštauráciu postavenú v téme koncentračného tábora. Taiwanská škola sa za sprievod ospravedlnila napríklad aj obetiam holokaustu. Riaditeľ školy aj učiteľ histórie rezignujú a škola chce rozšíriť vyučovanie o holokauste aj tým, že študenti budú pozerať filmy ako Schindlerov zoznam či Život je krásny, píše The Washington Post. „Jednorazové premietanie filmu však nie je dlhodobý program,“ hovorí pre New York Times Ross Feingold z taiwanského židovského centra. „Dlhodobo udržateľnejšie je pozvať sem židovskú komunitu, ktorá na Taiwane žije a ktorých mnohí príbuzní holokaust prežili alebo v ňom zahynuli,“ dodáva.


Ak Cibulková v sobotu vyhrá, v online prepočte sa posunie na tretie miesto

Slovenka ťaží v Melbourne z toho, že vlani vypadla už v prvom kole.

MELBOURNE. Všetko zlé je na niečo dobré - slovenská tenistka Dominika Cibulková sa o tom renkingovo presviedča na grandslamovom Australian Open. Vlani sa na tomto turnaji lúčila v prvom kole, už v utorok si teda postupom do druhého kola aktuálnej edície začala lepšiť bodové konto. Vo štvrtok medzi šesťdesiatimi štyrmi najlepšími podporila svoj útok na nové kariérne maximum. Najprv prekonala Češku Denisu Allertovú a potom Taiwančanku Chsieh Su-wej. Momentálne Cibulková figuruje v nezáväznom online prepočte na štvrtej pozícii - o jednu nad svojím doterajším oficiálnym maximom. Ak v sobotu od 1.00 h SEČ zdolá v treťom kole Rusku Jekaterinu Makarovovú, priebežne sa dokonca posunie na tretiu priečku pred Rumunku Simonu Halepovú a za Nemku Angelique Kerberovú a Američanku Serenu Williamsovú. Samozrejme, do 30. januára, keď Tenisová asociácia žien (WTA) najbližšie vydá poradie singlistiek, sa vzhľadom na obrovské bodové porcie z južnej pologule môže situácia ešte značne zmeniť. Už teraz je však isté, že pred dvadsaťsedemročnú Bratislavčanku sa aj v prípade jej sobotňajšieho nezdaru môžu dostať v metropole Viktórie maximálne štyri konkurentky. Slovenka by teda klesla na ôsme miesto. Zverenkyňa Mateja Liptáka má do konca budúceho týždňa matematicky na dosah druhú priečku. Cibulková je k 16. januáru šiesta v oficiálnom hodnotení. Národný rekord v podobe Top 5 drží spoločne s Danielou Hantuchovou.


V seneckom logistickom parku postavia dve nové skladové haly

BRATISLAVA. V logistickom parku Senec vyrastú dve nové skladové haly. Ich výstavba by sa mala začať aj skončiť v roku 2019. Počíta s tým zámer, ktorý investor predložil na posúdenie vplyvov na životné prostredie . Riešené územie sa nachádza v extraviláne mesta Senec v lokalite Horný dvor, v juhozápadnej okrajovej časti logistického parku Senec. Ako dôvod výstavby skladových hál uvádza spoločnosť Horny Dvor, ktorú založil developer Prologis, neustále sa zvyšujúci dopyt po skladovacích kapacitách v tejto lokalite. Pozemok má rozlohu 154.764 štvorcových metrov (m2), z toho objektmi by mala byť zastavaná plocha 69.418 m2. Hala číslo jeden bude mať 30.200 m2 a hala číslo dva 39.170 m2. Celková podlahová plocha má dosiahnuť 71.361,7 m2. Zámer sa predkladá v dvoch variantných riešeniach. Celkovo je navrhnutých 451 parkovacích stojísk, z toho 446 pre osobné a päť pre nákladné automobily. V skladových halách by mohlo pracovať 176 zamestnancov. Skladové haly sú podľa zámeru jednopodlažné budovy, kde budú sústredené všetky skladové priestory. Každá zo sekcií prevádzkových hál obsahuje jeden dvojpodlažný vstavok slúžiaci ako administratívno-sociálne a pomocné technické zázemie skladovej časti. Výstavba by mala trvať jeden rok, pričom investor s ňou chce začať v januári 2019 a ukončiť ju v decembri. Predpokladané investičné náklady vyčíslil na 21 miliónov eur.


Policajti zadržali dílerov kokaínu

Pri prehliadkach zaistili v aute jedného z obvinených plastové vrecká s bielym práškom.

BRATISLAVA. Dvaja obvinení díleri a zadržaný kokaín sú výsledkom minulotýždňovej policajnej akcie na Riazanskej ulici v Bratislave. Policajti pri prehliadkach zaistili v aute jedného z obvinených plastové vrecká s bielym práškom. Podľa výsledkov expertízy išlo o kokaín, z ktorého by sa dalo pripraviť približne 143 dávok. Ako agentúru SITA informovala bratislavská policajná hovorkyňa Lucia Mihalíková, 43-ročného Michaela a 35-ročného Martina z Bratislavy vyšetrovateľ obvinil z drogového zločinu. Drogy po telefonickej dohode predávali hlavne v okolí Riazanskej a Vajnorskej, ale aj na iných miestach v Bratislave. V prípade staršieho z obvinených spracoval vyšetrovateľ návrh na väzobné stíhanie. Obom hrozí trest na tri až desať rokov.


Zamestnancom by mala stúpnuť suma stravného od zamestnávateľa

Zamestnanci vyslaní na pracovné cesty by mali dostať viac peňazí na stravu v závislosti od časového pásma.

BRATISLAVA. Zamestnanci, ktorých posiela firma na pracovné cesty, by si mali prilepšiť. Na úhradu stravného by mali od zamestnávateľa dostať viac peňazí. Navrhuje to Ministerstvo práce, sociálnych vecí a rodiny (MPSVR) SR, ktoré už zverejnilo predbežnú informáciu, že pripravuje takéto opatrenia. "Účelom navrhovaného opatrenia je zvýšiť sumu stravného pre jednotlivé časové pásma ako nárokovej náhrady pre zamestnanca vyslaného na tuzemskú pracovnú cestu, a to v nadväznosti na vývoj indexov cien jedál a nealkoholických nápojov v reštauračnom stravovaní," priblížilo ministerstvo. Sumy stravného by sa mali podľa ministerstva zvýšiť pre časové pásmo päť až 12 hodín trvania pracovnej cesty zo 4,20 eura na 4,50 eura. Pri cestách nad 12 hodín do 18 hodín by si mali zamestnanci polepšiť o 40 centov na 6,70 eura a pri časovom pásme nad 18 hodín trvania pracovnej cesty by sa suma stravného mala zvýšiť z 9,80 eura na 10,30 eura. Príspevok na stravné sa naposledy upravoval 24. októbra 2014 a zamestnanci mali nárok na vyššie stravné od 1. novembra 2014. "V zmysle mechanizmu zvyšovania súm stravného, ktorý je ustanovený v zákone o cestovných náhradách, bola splnená podmienka na ich zvýšenie, a to na základe štatistických údajov za mesiac júl 2016," priblížil rezort práce.


Trump nariadil obnovenie rokovaní so Severnou Kóreou o odzbrojení

Kim Čong-un má údajne záujem o rokovania po ukončení vojenského cvičenia USA a Južnej Kórey.

SOUL. Spojené štáty sú pripravené obnoviť jadrové rokovania so Severnou Kóreou. "Sme pripravení zapojiť sa hneď, ako sa dohodneme s našimi partnermi v Severnej Kórei," uviedol v stredu v Soule osobitný vyslanec USA pre Severnú Kóreu Stephen Biegun. Prezident Donald Trump podľa neho poveril jeho tím obnoviť pracovné rokovania s Pchjongjangom. Ako nedávno uviedol Trump, severokórejský líder Kim Čong-un prejavil vôľu opätovne sa stretnúť a obnoviť rozhovory po ukončení spoločného vojenského cvičenia Spojených štátov a Južnej Kórey. Kim mu podľa jeho slov poskytol aj "malé ospravedlnenie" za severokórejské testy zbraní. Lídri si navzájom poslali osobné listy, pričom Trump označil Kimov list za "krásny" a severokórejský vodca povedal o liste z Ameriky, že je "vynikajúci". Spojené štáty a Južná Kórea v utorok ukončili pravidelné vojenské cvičenie, ktoré Severná Kórea označuje za nácvik invázie. Počas desiatich dní manévrov Severná Kórea zvyšovala napätie vlastnými testami rakiet a iných zbraní. Avšak typická ostrá rétorika v súvislosti s cvičením sa zameriavala prevažne na Južnú Kóreu, nie Spojené štáty, čo naznačovalo, že Pchjongjang má stále záujem o jadrové rokovania s Washingtonom. Mnohí experti považujú nedávne severokórejské testy zbraní za vyvíjanie tlaku na Spojené štáty pred možným obnovením rozhovorov a protest proti vojenskému cvičeniu. Jadrové rokovania medzi Washingtonom a Pchjongjangom stagnujú od februárového druhého summitu Kima a Trumpa, pod ktorého neúspech sa podpísali rozdielne názory na americké sankcie uvalené na Severnú Kóreu pre jej jadrový program.


Reťazec Exisport mení majiteľa a ruší predajne

BRATISLAVA. Reťazec predajní Exisport, jeden z najväčších predajcov športového sortimentu na Slovensku, preberá český podnikateľ Petr Cmíral. Exisport v marci zatvoril všetkých 29 predajní, deväť z nich, najmä v menších mestách, už ani neplánuje otvoriť, informoval týždenník Trend. Väčšinovým vlastníkom Exisportu bude PPG Group, s. r. o., v ktorej má Cmíral 70-percentný podiel. Doterajší spolumajiteľ Peter Vaľo má 15 percent a taký istý podiel má aj Gabriel Galeštok. Exisport chce otvoriť nové obchody a podľa Trendu predávať aj cez internet. Webová stránka obchodu dnes neposkytuje žiadne informácie. Exisportu sa podľa Vaľových slov nedarilo aj pre rastúce náklady na mzdy a odvody. Výpadky v tržbách spôsobil aj zákaz predaja počas štátnych sviatkov. Z ponuky tiež vypadli viaceré známe značky. Zo športových reťazcov sa na Slovensku darí sieti predajní Decathlon. Francúzi mali v roku 2017 tržby nad 25 miliónov eur a zisk takmer 900-tisíc eur. Exisport za ten istý rok vykázal vyše dvojmiliónovú stratu. Decathlon vstúpil na slovenský trh v roku 2015. V prvom roku dosiahol tržby 6,4 milióna eur. Má šesť predajní. Darí sa mu vďaka vlastným značkám, kde si maržu môže určovať sám, ale aj vďaka obchodnej stratégii, ktorá sa od ostatných predajní so športom výrazne líši a pripomína napríklad prístup nábytkárskej firmy IKEA. Sortiment si môžu zákazníci vyskúšať v predajni - od oblečenia či lôpt napríklad až po bicykle. Štyridsaťtri predajní má česká sieť Sportisimo. Jej tržby v roku 2017 vzrástli na necelých 53 miliónov eur, zisk však klesol asi na dva milióny. Český A3 sport mal so 16 predajňami tržby vyše 20 miliónov a zisk takmer 450-tisíc eur. Tridsaťdva predajní má na našom trhu rakúsky Intersport, ktorý mal tržby vyše 300-tisíc eur a stratu 540 eur. Zisky rástli menším domácim firmám, napríklad žilinskej Nebbii, ktorá sa v roku 2017 dostala do pozornosti pre reklamu s mužom tmavej pleti. Vyvolala mnoho nenávistných komentárov. "Spoločnosti sa darí zlepšovať tržby vďaka nárastu predaja mimo Slovenska, čo je spôsobené našou dlhodobou stratégiou v marketingu a výrobe našich produktov v Európskej únii a dôrazom na kvalitu," hovorí Martin Pecko zo spoločnosti. Útoky po reklame podľa Pecka odzneli do dvoch mesiacov. "Ďalej spolupracujeme s atlétmi tmavej pleti, snažíme sa ľudí motivovať a inšpirovať." Tržby Nebbie dosiahli v roku 2017 viac ako 2,8 milióna eur, zisk viac ako 300-tisíc. Kamenným obchodom s výlučne športovým tovarom konkurujú módne reťazce, ktoré ho tiež predávajú. Najmä obchody siete predajní H&M, Gate či niektoré značky zo španielskej rodiny Inditex. Rastie aj obrat z internetového nákupu. Z prieskumu portálu heureka.sk vyplýva, že sa medziročne zvýšil o 23 percent. V internetových obchodoch na Slovensku zákazníci minuli vlani 1,13 miliardy eur. Z tretích krajín sa na Slovensko doviezlo a preclilo v roku 2016 viac ako 4800 ton, v roku 2017 viac ako 4000 ton a vlani 3300 ton najbežnejších športových potrieb a výrobkov, píše hovorkyňa finančnej správy Ivana Skokanová. Štatistika nezohľadňuje fakt, že klesajúci dovoz z tretích krajín môže nahrádzať dovoz z krajín Európskej únie.


Fiat Chrysler zaznamenal strmý rast predaja v Európe

Dobré výsledky mala spoločnosť v Španielsku, Francúzsku a Taliansku.

RÍM. Nadnárodný automobilový koncern Fiat Chrysler Automobiles (FCA) oznámil, že januárový rast jeho predaja v Európe vyjadrený v percentách prekonal tempo celkového odbytu automobilov na starom kontinente v prvom mesiaci roka. Konkrétne, januárový predaj FCA na európskom trhu stúpol medziročne až o 15,2 % (na 83.800 vozidiel), zatiaľ čo celkový predaj osobných áut na kontinente sa v sledovanom mesiaci zvýšil o 10,2 %. Podiel koncernu FCA na európskom trhu vďaka tomu v januári 2017 stúpol na 7 % zo 6,6 % rok predtým. Automobilka ďalej informovala, že v januári zaznamenala rast dopytu po všetkých svojich značkách v Európe. Presnejšie, predaj modelov Alfa Romeo vyskočil o 31,4 %, odbyt vozidiel Fiat sa zvýšil o 17,3 % a dopyt po modeloch Lancia stúpol o 2,5 %. V rámci Európy dosiahol FCA v januári najstrmší rast predaja v Nemecku, medziročne o 22 %. Dobré výsledky však mala spoločnosť aj v Španielsku, Francúzsku a Taliansku.


Minulý rok ho zdolal Tóth. Športovcom roka 2017 je Peter Sagan

Športovec roka 2017

Lyžiarky v Top 3

Legenda Pribilinec

Populárny cyklista vyhral anketu s veľkým náskokom pred alpskými lyžiarkami.

BRATISLAVA. Pred rokom to bola veľká dilema, ktorá rozdelila fanúšikov a vzbudzovala veľké vášne. Je viac titul majstra sveta, olympijské zlato alebo triumf na tenisovom turnaji majsteriek? Šport nemá len svoju exaktnú stránku, kde o víťazovi rozhodujú centimetre, sekundy či kilometre. Je rovnako aj o popularite a sympatiách. A tie sa nemusia vždy zhodovať. Kým vlani mnohí fanúšikovia nesúhlasili, že titul športovca roka získal olympijský víťaz v chôdzi na 50 km Matej Tóth, tento rok diskusie o tom, kto by mal vyhrať, nevzbudzovali rozpory. Zo všetkých slovenských športovcov dokázal v olympijskej disciplíne získať titul na svetovom šampionáte len jeden. Navyše to dokázal v silnej konkurencii a rekordne po tretí raz po sebe. Športovcom roka 2017 sa stal Peter Sagan. 1. Peter Sagan  2. Petra Vlhová 3. Veronika Velez-Zuzulová 4. Ján Volko 5. Magdaléna Rybáriková 6. Marek Hamšík 7. Alexander Slafkovský 8. Peter Hámor 9. Peter Gelle a Adam Botek 10. Ladislav a Peter Škantárovci Okrem titulu vybojoval v priebehu roka ďalších jedenásť víťazstiev. Na etapových pretekoch pravidelne ovládol súťaž o najlepšieho šprintéra. Zo šiestich pretekov uspel až päťkrát. A predviedol aj najsilnejší šprint sezóny. Podľa vyhodnotenia spoločnosti Velon to však nebol ten, ktorým si v Nórsku vybojoval dúhový dres. Predviedol ho v piatej etape na pretekoch Okolo Švajčiarska. Súperov vtedy nechal ďaleko za sebou, hoci útočil tradične zo zadných pozícií. V podstate ostatných šprintérov knokautoval, keďže nik sa nedokázal udržať ani len za jeho zadným kolesom. Dosiahol maximálnu rýchlosť 76,2 km/h a priemerný výkon 1220 wattov by stačil na to, aby na elektrickom hriankovači upiekol toast alebo by dokázal rozsvietiť žiarovku. Na cieľovej čiare rukami imitoval havajský tanec hula. Okrem skvelých výkonov v tomto roku prispel Sagan aj k zlepšeniu fungovania samotného športu. Hoci tento moment má aj svoju trpkú stránku – vylúčenie z Tour de France za nezavinený pád Marka Cavendisha. V decembri šéf svetovej cyklistiky David Lappartient uznal, že išlo o zlyhanie rozhodcov. Od budúcej sezóny pribudne na pretekoch videorozhodca, ktorý bude dbať na dodržiavanie pravidiel. „Som rád, že môj prípad prispeje k pozitívnym zmenám. Zistili, že musia prácu rozhodcom uľahčiť. Dôležité je urobiť správne rozhodnutie aj v momentoch, keď sú do toho zapojené emócie,“ uviedol Sagan. Sagan vyhral v ankete Športovec roka po tretí raz. Predtým bol víťazom v rokoch 2013 a 2015. Viac víťazstiev dosiahli len dvaja slovenskí športovci – plavkyňa Martina Moravcová šesťkrát a vodný slalomár Michal Martikán štyrikrát. Sagan už pred pár dňami naznačil, že sa na slávnostnom vyhlásení ankety nezúčastní a uprednostní čas s rodinou. Len pred pár týždňami sa stal otcom a počas sezóny nemá toľko príležitostí byť s najbližšími. „Tento rok bol pre mňa a Katku po súkromnej stránke naozaj špeciálny, pretože sme dostali od života ten najkrajší darček, nášho syna Marlona. Veľmi sa z neho tešíme a užívame si každú chvíľku, keď môžeme byť všetci traja spolu. Život profesionálneho cyklistu je v mnohých ohľadoch špecifický, a to najmä kvôli neustálemu cestovaniu. Počas sviatkov by som chcel stráviť s Marlonom a Katkou čo najviac času, pretože tieto momenty sú pre mňa naozaj vzácne,“ napísal Sagan na facebooku. „Verím, že moji fanúšikovia vedia ako veľmi si ich vážim. Som vďačný za ich priazeň a podporu. Dúfam preto, že pochopia moje dôvody, prečo som sa takto rozhodol. Všetkým nominovaným prajem veľa šťastia a nepochybujem, že víťazi budú náležite a hrdo reprezentovať všetkých športovcov i športovkyne Slovenska,“ doplnil. Anketa Športovec roka sa vyhlasuje od roku 1993. Hlasujú v nej členovia Klubu športových redaktorov. Tento rok sa do ankety zapojilo 133 hlasujúcich. Prvýkrát boli medzi nimi aj olympijskí medailisti a tiež víťazi ankety, ktorí už nie sú aktívnymi športovcami. Sagan bol na prvom mieste na 129 hlasovacích lístkoch. Vyhral pred lyžiarkou Petrou Vlhovou s náskokom 349 bodov. Tretia skončila ďalšia lyžiarka Veronika Velez-Zuzulová. Medzi kolektívmi triumfovalo miešané družstvo alpských lyžiarov v zložení Veronika Velez-Zuzulová, Petra Vlhová, Matej Falat a Andreas Žampa, ktoré v tímovej súťaži na majstrovstvách sveta senzačne získalo striebornú medailu. Len tesne zaostala futbalová reprezentácia do 21 rokov, ktorej na majstrovstvách Európy nešťastne unikol postup do semifinále. V ankete zaostala za lyžiarmi len o trinásť bodov. Medzi športové legendy na slávnostnom galavečere uviedli olympijského víťaza z hier v Soule v roku 1988 chodca Jozefa Pribilinca. Pavel Hapal, tréner futbalistov do 21 rokov, 2. v kategórii kolektívov: "Aj keď nám posledné tri kvalifikačné zápasy nevyšli, celkovo musíme tento rok hodnotiť veľmi pozitívne. Chlapci odvádzali vynikajúcu prácu a odmenení boli hlavne fanúšikmi, ktorí sa za nimi vydali na majstrovstvá Európy. Myslím si, že sme urobili aj nejaký rekord v počte fanúšikov, ktorí vycestovali za mužstvom. Bola to nádhera." Jozef Pribilinec, olympijský víťaz v chôdzi z OH 1988 v Soule a laureát ceny pre športovú legendu: "Nie som zberateľ titulov, ocenení, čestných uznaní. Mám toho doma plnú povalu. Nechcem tým povedať, že si to nevážim, to vôbec nie. Chcem tým povedať, že keby som sa lepšie rozhliadol po osobnostiach, tak legiend by som našiel tak veľmi veľa. Beriem to tak, že padni komu padni. Je to ale druh pocty, na ktorý sú hrdí moji blízki a to mi robí radosť. Je to určitá stopa, ktorá po mne ostane. Z tohto uhla pohľadu je to prijemný zážitok." Ladislav Škantár, vodný slalom, 10. v kategórii jednotlivcov: "Priznám, že keď som čítal článok s prvou desiatkou, bol som šokovaný. Nečakal som, že sa umiestnime v prvej desiatke. Veľmi ma to potešilo. Boli roky, keď som to očakával a teraz som to nečakal. Sme veľmi radi, že zase môžeme byť vo finálovej desiatke a medzi elitou športovcov. Sezóna bola špecifická v tom, že bola poolympijská. Za hlavný cieľ sme si dali MS. Trošku ťažšie sa nám rozbiehalo, začiatok bol ťažší, výsledky neboli také, aké sme si predstavovali. Ale druhá polovica sezóny, keď sa nám podarilo vyhrať 4. kolo SP, naznačovala, že forma stúpa. Na MS sme sa cítili veľmi dobre a ukázali sme, že sa vieme koncentrovať na významné preteky." Peter Škantár, vodný slalom, 10. v kategórii jednotlivcov: "Je to super pocit. Nečakali sme to, ale sme veľmi šťastní, že sme sa opäť ocitli v elitnej desiatke a uvidíme, ako vysoko budeme. Spolupracuje sa nám dobre, sedíme v lodi už 25 rokov. Je to výborne od začiatku až do teraz." Petra Vlhová, zjazdové lyžovanie, 2. v kategórii jednotlivcov a členka víťazného kolektívu: "Som šťastná, že vôbec môžem byť v Top 10 ankety a som šťastná, že som na druhom mieste. Ale aj keby som bola piata, šiesta bola by som rada, že som tam. Ďakujem novinárom za všetky hlasy, a že mi prejavili takúto vďaku. Myslím si, že je dobré všeobecne pre slovenské lyžovanie, že v Top 3 sú dve lyžiarky. Som šťastná, že sme obe tam a vážim si to. Keď sme vyhrali súťaž miešaných družstiev boli to pekné momenty a veľká vec pre Slovensko. Som rada, že som mohla byť v tom tíme, a že mám prvú medaily z MS. Som rada, že máme toľko športovcov, ktorí dosahujú dobré výsledky vo svete a dokazujú, že aj Slovensko je silné." Veronika Velez Zuzulová, zjazdové lyžovanie, 3. v kategórii jednotlivcov a členka víťazného kolektívu: "Ja v anketách nikdy nemám nejaké ciele, pretože o tom rozhodujú ľudia a niektorým som sympatickejšia ako iným. Tak to aj beriem. Ale vždy to poteší. Ak by to nevyhral Peter Sagan, tak by som tú anketu už asi nesledovala. Fanúšikom želám, aby prežili sviatky v pohode, s láskou a hlavne v zdraví." Michal Martikán, vodný slalomár, člen hliadky 3xC1, tretí v ankete o najlepší kolektív: "Po dlhšom čase sa mi podarilo získať medailu na ME aj MS. Sezónu preto hodnotím úspešne, aj keď som videl rezervy. Účasť v ankete si veľmi cením." Marek Hamšík, futbal, 6. v kategórii jednotlivcov: "Som veľmi rád, že som vo veľkej konkurencií skvelých slovenských športovcov obsadil v ankete šiestu priečku. Veľmi si ju vážim. Ďakujem mojej rodine, spoluhráčom a realizačnému tímu slovenského národného tímu a Neapolu. Bez nich by som tento skvelý výsledok nedosiahol."


Eurokomisia zadtavila konanie voči Slovensku pre zákaz vývozu liekov

Slovensko zmenilo pôvodne kritizovanú legislatívu.

BRUSEL. Európska komisia (EK) vo štvrtok oznámila, že ukončila právne konanie voči Slovensku pre možnosť zákazu vývozu liekov. Komisia dospela k záveru, že namiesto konania o nesplnení povinnosti je potrebné hľadať iné spôsoby, ako primerane vyriešiť túto zložitú situáciu. Slovensko od začiatku konania už zmenilo pôvodne kritizovanú legislatívu. Slovensko od roku 2013 zaviedlo možnosť zákazu vývozu liekov. Vývoz sa tak monitoroval, v prípade nedostatku lieku Štátny ústav pre kontrolu liečiv vývoz zakázal. Legislatíva sa však nepáčila eurokomisii. Tá voči Slovensku začala vo veci zákazu reexportu liekov konanie o porušení právnych predpisov. V marci 2015 Európska komisia zaslala Slovensku napomínací list. Kritizovaný zákaz zrušila novela zákona o liekoch, ktorá začala platiť od januára 2017. Odvtedy tak lieky hradené z verejného zdravotného poistenia môžu vyvážať len ich výrobcovia a držitelia registrácií, nie distribučné firmy. Podľa správy eurokomisie patrí paralelný dovoz a vývoz liekov medzi legálne formy obchodovania na jednotnom trhu EÚ. Členské štáty ho môžu v určitých prípadoch obmedziť, avšak príslušné opatrenia musia byť odôvodnené, primerané a musia adekvátne slúžiť na zabezpečenie legitímneho verejného záujmu - napríklad na zabezpečenie primeranej a nepretržitej dodávky farmaceutík pre obyvateľov. Vďaka paralelnému obchodu môžu veľkoobchodníci kupovať lieky v jednom členskom štáte, kde sú ceny liekov nižšie, a predávať ich do iných členských štátov za vyššie ceny. Paralelný dovoz a vývoz liekov je zlučiteľný s voľným pohybom tovaru, vo výnimočných prípadoch je ho však možné obmedziť - najmä ak je to odôvodnené nadradenými požiadavkami verejného záujmu a ak sa tento cieľ nedá dosiahnuť inými menej obmedzujúcimi prostriedkami. Exekutíva EÚ zdôraznila, že nedostatok primeraných a nepretržitých dodávok liekov na humánne použitie lekárňam je závažným problémom, ktorý vidieť čoraz častejšie a ktorý sa v posledných rokoch vyskytol vo viacerých členských štátoch. Môže závažne ovplyvniť liečbu pacientov. Jedným z dôvodov, pre ktoré dochádza k nedostatku viacerých liekov na humánne použitie, môže byť práve paralelný obchod s liekmi.


Vyhrala všetky tri kvalifikačné zápasy. Čepelová si zahrá v Moskve aj v hlavnej súťaži

MOSKVA. Slovenská tenistka Jana Čepelová sa predstaví v hlavnom pavúku dvojhry turnaja WTA v Moskve. Účasť si vybojovala v kvalifikácii, keď v pondelok v treťom kole zdolala Bulharku Isabellu Šinikovovú 7:5, 6:4. Jana Čepelová (SR) - Isabella Šinikovová (Bul.) 7:5, 6:4


Trumpov zákaz sa dotkol aj nemeckého poslanca, ďalším ide o život

Zákaz vycestovať do Spojených štátov sa môže dotknúť aj nemeckého poslanca, ktorý pôsobí v parlamentnom výbore pre priateľské vzťahy s USA.

WASHINGTON, BRATISLAVA. Nemecký politik, ktorý v minulosti precestoval celé Spojené štáty. Alebo manželka Iračana, ktorý pracoval pre Američanov a teraz sa k nemu nemôže vrátiť a hrozí jej smrť. Ľudí, ktorých postihol alebo v budúcnosti môžu postihnúť najnovšie obmedzenia na zákaz amerického prezidenta Donalda Trumpa o vycestovaní do USA, je mnoho. Ich presný počet zatiaľ nevyčíslili, médiá ich však odhadujú na stovky tisíc. V Nemecku je najväčším symbolom nezmyselnosti Trumpového opatrenia prípad Omida Nouripora, poslancu Bundestagu za Zelených, ktorý nemecké občianstvo získal v roku 2002, no ponechal si aj občianstvo Iránu, kde sa v roku 1975 narodil. Posledné teroristické útoky v USA Streľba na letisku Fort Lauderdale (január 2017) Streľba v nočnom klube v Orlande (jún 2016) Streľba v San Bernardine (december 2016) Streľby v Chattanooga (júl 2015) Streľba v kostole v Charlestone (jún 2016) Bombové útoky na maratóne v Bostone (apríl 2013) „Je to šialené,“ cituje ho Deutsche Welle. „Toto nie je o bezpečnosti, je to špinavý symbolizmus, ktorý otravuje obe naše spoločnosti,“ tvrdí poslanec, ktorý je viceprezidentom parlamentného výboru pre nemecko-americké priateľské vzťahy. A zatiaľ čo Nouriporovi hrozí „len“ to, že svoju obľúbenú Ameriku teraz nebude môcť navštíviť, nemenovanej jezídke, ktorej príbeh priniesol Guardian, hrozí smrť. Mala už kúpenú letenku do Spojených štátov, bezpečnostná služba jej však nedovolila nastúpiť do lietadla. „Tu v Irbile sme neustále v ohrození, pretože môj manžel pracoval s Američanmi. Ak len jedna osoba pracovala s Američanmi, ohrozená je celá rodina,“ tvrdí. Kardiológ Musawa Sharkawi z Jordánska učí v Connecticute a nedávno za ním do USA pricestovala aj jeho sýrska manželka, ktorá pracuje ako lekárka. Teraz sa však do Sýrie nemôže vrátiť – ak chce ešte uvidieť svojho v Amerike žijúceho manžela. Späť by ju totiž pustiť nemuseli. Rovnako to platí o ich rodine, ktorá by ich chcela navštíviť. „Mnoho snov sa podarilo rozbiť len obyčajným pohybom pera nového (amerického) prezidenta. Mnoho mladých bystrých lekárov strávilo posledné roky prípravou na svoje skúšky, ktoré ich stáli tisícky dolárov,“ cituje Sharkawiho BBC. Zatiaľ nie je celkom jasné, koho sa v praxi Trumpov zákaz vycestovať do USA bude týkať. Ide o ľudí, ktorí pochádzajú zo siedmich prevažne moslimských krajín vrátane Iraku, Sýrie, Iránu či Jemenu. Majú ním byť postihnutí aj ľudia, ktorí majú dvojité občianstvo v jednom z týchto štátov. Šéf Trumpovej kancelárie Reince Priebus tvrdí, že zákaz vrátiť sa do Spojených štátov nebudú mať ľudia s takzvanou zelenou kartou, teda držitelia trvalého pobytu. Pre NBC však priznal, že ak majú občianstvo v jednej zo siedmich dotknutých krajín, môžu byť terčom prísnejšej kontroly na letiskách. Trump opatrenie zdôvodňuje snahou o ochranu pred teroristami. Ak by však bolo v platnosti aj v minulosti, väčšine teroristických útokov v USA by aj tak nezabránil. Páchateľmi totiž väčšinou bývali americkí občania, 11.septembra 2001 zas zabíjali prevažne teroristi zo Saudskej Arábie či z Egypta. Tieto krajiny na zozname nie sú.


Pod Prístavným mostom havaroval linkový autobus

Kĺbová Karosa sa po zrážke s osobným autom skoro prevrátila do priekopy.

BRATISLAVA. Vo štvrtok popoludní sa stala v Bratislave na kruhovom objazde pod Prístavným mostom nehoda autobusu mestskej hromadnej dopravy jazdiaceho na linke 74. Kĺbová Karosa pri zrážke s osobným autom zišla z cesty a skončila za zvodidlami pod nadjazdom v nebezpečnom náklone. Podľa informácií polície sa pri nehode ľahšie zranilo niekoľko cestujúcich, ktorým bola privolaná zdravotná pomoc. Hasičský záchranný zbor Bratislava dostal hlásenie o nehode o 14:52. Hasiči na mieste poskytli zraneným prvú pomoc, vykonali na vozidlách protipožiarne opatrenia a havarovaný autobus stabilizovali, keďže hrozilo jeho prevrátanie. Na rovnakom mieste došlo k nehode linkového autobusu aj minulý rok. Vtedy kĺbový SOR na linke 70 úplne zbehol z nadjazdu. Pri nehode sa vtedy ľahšie zranil vodič autobusu, štyria cestujúci a vodič osobného auta.


Vlhová dosiahla životný výsledok v obrovskom slalome, skončila siedma

Slovenská lyžiarka sa v celkovej klasifikácii Svetového pohára dostala do najlepšej desiatky.

ASPEN. Petra Vlhová obsadila v nedeľňajšom obrovskom slalome Svetového pohára siedme miesto ako svoj najlepší výsledok v tejto disciplíne. Talentovaná slovenská lyžiarka v americkom Aspene zavŕšila svoje skvelé finále seriálu, keďže predtým v sobotu triumfovala v slalome. "V prvom kole som išla normálne. Nemala som pocit, že by som spravila nejakú chybu, ale nebola to moja jazda. V druhom kole som sa snažila ísť naplno a vedela som, že sa môžem posunúť, lebo trať sa zhoršovala," referovala pre TASR Vlhová. "Urobila som najlepší výsledok sezóny v obráku a tento víkend bol úplne úžasný. Spravila som výborné výsledky a ukončila som sezónu najlepšie ako som mohla." Rozhodlo sa aj o úplne poslednej z dvanástich trofeji sezóny. Malý glóbus za obrovský slalom a svoj prvý v kariére získala Francúzka Tessa Worleyová. "Sen sa stal skutočnosťou. V prvom kole som išla tak, aby som si udržala tromfy a v druhom som už dole trochu kalkulovala, aby sa mi nebodaj niečo nestalo. Je to skvelý pocit v skvelej atmosfére," povedala do televíznych kamier Worleyová, ktorá pre definitívu potrebovala aspoň dvanáste miesto. Skončila piata. Záverečnú ženskú súťaž sezóny ovládli Talianky. Vyhrala Federica Brignoneová, ktorá svoje piate víťazstvo kariéry v SP slávila s obrovským náskokom 1,44 sekundy na Sofiu Goggiovú. Marta Bassinová zaostala o ďalšie tri stotinky. Vlhová mala manko 2,92 sekundy, ale obrovskú väčšinu z neho nabrala v prvej jazde. Tá je nevyšla, v redukovanom štartovom poli zašla z dvadsiatich šiestich pretekárok až šestnásty čas so stratou 2,56 sekundy na vedúcu Brignoneovú. Na trať sa vydala so štartovým číslom 8, teda najvýhodnejším z druhej žrebovanej skupiny. Lenže už prvý medzičas naznačil, že jazdu neuchopila podľa predstáv, keď na úvodných šestnástich sekundách stratila 53 stotín. Jej strata postupne narastala, ale kritériom pre ňu sa vzhľadom na všetky okolnosti súťaže stali porovnania s inými pretekárkami. Brignoneová totiž nadelila aj druhej v poradí - Američanke Mikaele Shiffrinovej - 94 stotín. Od prvej desiatky Vlhovú delilo 47 stotín. v celkovej klasifikácii Svetového pohára obsadila Petra Vlhová. Získala 589 bodov. V druhom kole mladá Slovenka potvrdila, že v jej súčasnej forme je už aj v obrovskom slalome tak ďaleko, že prvá desiatka je jej minimálny predpoklad. Bezchybnou druhou jazdou nastavila parametre druhej časti súťaže, a nielenže pre ňu nebol problém dostať sa do top 10, ale tretím časom kola prekonala aj svoje maximum v disciplíne, ktorým bolo ôsme miesto z dvoch pretekov SP i z MS. Zároveň sa vďaka siedmemu miestu posunula na konečnú jedenástu pozíciu v hodnotení disciplíny a v bojoch o veľký glóbus sa s 589 bodmi premiérovo predrala do prvej desiatky, keď preskočila krajanku Veroniku Velez-Zuzulovú. Američanka Shiffrinová už pred záverečným víkendom v Aspene mala istotu zisku veľkého glóbusu za celkový triumf vo Svetovom pohári v sumáre všetkých disciplín ako aj malý glóbus za slalom, ktorý získala po štvrtý raz v kariére. Obrovský slalom žien (1. + 2. kolo):  Konečné poradie vo Svetovom pohári (po 37 pretekoch):  Konečné poradie v hodnotení obrovského slalomu (po 9 pretekoch):


Drucker predstavil tím, je v ňom Cséfalvayová aj Fedor

V tíme je aj bývalý šéf zdravotnej poisťovne Miroslav Kočan.

BRATISLAVA. Vznikajúca strana Dobrá voľba prichádza s hodnotami ľudskosti, spolupatričnosti, spolupráce, ale aj úcty. Na tlačovej besede to uviedol líder strany Tomáš Drucker. „Toto politické úsilie je o hodnotách a nie o boji proti niečomu. Budeme sa preto možno cítiť osamotení. Budeme sa snažiť presviedčať ľudí, aby sme vrátili dôveru v štát ako fungujúci systém," uviedol s tým, že medzi priority strany bude patriť téma rodinnej politiky a politiky pre mladých ľudí.Dôležitou témou je pre Druckera tiež zdravotníctvo. „Spravodlivosť je to, čo najviac chýba v zdravotníctve. Spravodlivosť chýba napríklad vo financovaní zdravotníctva. Chceme, aby sme v budúcnosti mohli realizovať dobrú stratifikáciu nemocníc," povedal a dodal, že treťou prioritnou oblasťou strany je starostlivosť o zraniteľné skupiny ľudí. „Niektorí ľudia majú nízke dôchodky, ale problematika je oveľa širšia. Ľudia starnú, dožívajú sa vyššieho veku, a preto potrebujeme lepšiu starostlivosť," vysvetlil exminster zdravotníctva či vnútra. Drucker odhaduje, že kampaň bude Dobrú voľbu stáť asi 700-tisíc eur. Členmi vznikajúcej strany sú poslanci NR SR Martin Fedor a Katarína Cséfalvayová. Cséfalvayová chce hájiť záujmy ľudí, ktorí chcú byť súčasťou Európskej únie. Venovať sa chce tiež klimatickým zmenám. Pre Fedora je prioritou bezpečnosť občanov a obrana vlasti a jej záujmov. Rektorka Akadémie Policajného zboru a odborníčka na trestné právo Lucia Kurilovská svoj vstup do Dobrej voľby potvrdila už pred týždňom.Tvárami Dobrej voľby sú tiež bývalý riaditeľ Všeobecnej zdravotnej poisťovne Miroslav Kočan, zakladateľka Hniezda záchrany Tretie srdce a riaditeľka bratislavského zariadenia pre seniorov Náruč Anna Ghannamová, Andrea Gállová z Vysokej školy zdravotníctva a sociálnej práce sv. Alžbety v Bratislave, dvojnásobný starosta obce Dvory nad Žitavou Branislav Becík či Radomír Šalitroš, ktorý sa bude venovať hospodárskej politike. Ďalšie mená predstaví Drucker v najbližších týždňoch, v októbri predstaví volebný program.


Kiska stále čaká na návrhy k rekonštrukcii vily pod Slavínom

Stanovisko rezortu zahraničia prezident stále nemá, čakal ho už v marci.

BRATISLAVA. Kancelária prezidenta SR potrebuje od ministerstva zahraničných vecí (MZV) počuť, aké parametre by mala spĺňať rezidencia hlavy štátu. Až potom bude môcť analytický tím Ministerstva financií SR - Hodnota za peniaze vyhodnotiť efektívnosť rekonštrukcie vily pod Slavínom a prípadne navrhnúť najlepšie riešenie. Hovorca prezidenta Andreja Kisku Roman Krpelan vo štvrtok potvrdil, že stanovisko MZV stále nemajú, aj keď ho očakávali už v marci. Pôvodné plány súvisiace s rekonštrukciou vily pod Slavínom boli iné, všetko sa zmenilo po cenových ponukách. Tie, ktoré vyšli zo súťaže, totiž výrazne prevýšili odhadovanú sumu. Prezidentský palác dostal v súťaži na zhotoviteľa rekonštrukcie tri ponuky. Prvá bola 947.187,12 eura s DPH, druhá 977.667,59 eura s DPH a tretia 1.261.755 eur s DPH. Odhadovaná cena rekonštrukcie pritom bola 629.062 eur s DPH. Kancelária sa preto obrátila na spomínaný analytický tím, ten si však vyžiadal doplňujúce informácie najmä o tom, aké parametre by mala rezidencia spĺňať, teda lokalita, veľkosť pozemku, bezpečnostné parametre, reprezentatívne priestory či počet miestností. To, že sa situácia neposunula, potvrdil nedávno Kiska pre Plus 7 dní. Dokonca pripustil, že v tomto volebnom období sa sťahovanie neuskutoční. "Ja som spokojný aj v byte, ale toho domu mi je ľúto, chátra a ďalej sa znehodnocuje. Rekonštrukcia však bude nákladná a štát sa musí rozhodnúť, či do toho investuje. Mysleli sme, že sa to dá za 600.000 eur, ale všetky firmy ponúkli v súťaži cenu milión eur a obávam sa, že by to bolo nakoniec ešte drahšie," povedal pre týždenník. Hovorca rezortu diplomacie Peter Susko pre TASR potvrdil, že prezidentská kancelária ministerstvo pred časom požiadala o informácie týkajúce sa rozlohy a zariadenia príbytkov a reprezentačných priestorov hláv štátov v niektorých krajinách. "Tieto informácie sa snažíme získať prostredníctvom našich zastupiteľských úradov v zahraničí, je však potrebné uvedomiť si, že ide o citlivé údaje, ktoré nie sú vždy z bezpečnostných dôvodov verejne prístupné. Dostupné informácie sumarizujeme a doručíme ich prezidentskej kancelárii v dohľadnom čase," odkázal Susko. Ešte v júni 2016 šéf Kancelárie prezidenta Štefan Rozkopál na pôde Ústavnoprávneho výboru NR SR poslancom hovoril, že rekonštrukcia rezidencie na bratislavskom Slavíne, ktorú naposledy využíval prezident Rudolf Schuster, by sa mala začať do konca júla 2016. "Prebieha prípravný proces na výberové konanie, koncom júla by sa mala začať rekonštrukcia. Rozhodnutie o nej padlo ešte v roku 2015 a dúfame, že sa ukončí do konca roku 2016. Nemalo by to stáť veľa peňazí, budú sa posúvať nejaké priečky. Požiadavky na rekonštrukciu sú kladené tak vysoko, aby spĺňali najvyšší štandard," povedal Rozkopál. Sťahovanie Kisku do rezidencie na bratislavskom Slavíne sa už v minulosti odkladalo. Pôvodný plán bol do konca roka 2015. Dôvodom posunu bolo zrušenie postupu zadávania zákazky na rekonštrukciu dlhodobo nevyužívanej vily. Výzvu na predkladanie ponúk zverejnila Kancelária prezidenta SR ešte v máji 2015. Predpokladaná hodnota zákazky sa vtedy pohybovala na úrovni 594.000 eur s DPH. Zo siedmich uchádzačov vyhrala spoločnosť Heston. S ňou sa nakoniec zmluva neuzavrela, keďže sa zmenili okolnosti, za ktorých sa vyhlásilo verejné obstarávanie. O renovácii vily na Slavíne rozhodol Kiska po tom, ako sa oboznámil s návrhom riešenia neefektívneho využívania štátneho majetku a financií kancelárie. Nepovažoval za vhodné, aby sa naďalej vynakladali peniaze na konzervovanie nepoužívaného objektu, ale ani aby ho štát predal. Trojpodlažná vila má okrem reprezentatívnych priestorov a prezidentskej pracovne aj jedáleň, kuchyňu a štyri izby. Rezidencia na Slavíne sa dlhodobo nevyužíva a chátra. Náklady na jej udržiavanie predstavovali zhruba 200.000 eur. Bývalé sídlo dozornej rady Východoslovenských železiarní so 42-árovým pozemkom kúpila kancelária prezidenta v roku 2001 za 36 miliónov korún. Ešte v tom istom roku investovala do jej rekonštrukcie a úprav viac ako desať miliónov. Štátu slúžila len tri a pol roka, a to za čias prezidenta Rudolfa Schustera.


Nový ročník NHL sa začína prípravnými zápasmi, Pacioretty zažiaril hetrikom

LAS VEGAS. V úvodnom prípravnom stretnutí pred novou sezónou NHL zvíťazili hokejisti Vegas Golden Knights v noci na pondelok doma nad Arizonou Coyotes 6:2. Hetrikom sa v drese Vegas blysol Max Pacioretty, 30-ročný útočník pridal aj jednu asistenciu. Kolotoč prípravných zápasov potrvá do 30. septembra, základná časť zámorskej profiligy 2019/2020 sa začne 2. októbra. Góly: 5. Pacioretty (Holden), 13. Pacioretty, 25. Eakin (Pacioretty), 37. Pacioretty (Glass, Coghlan), 49. Smith, 60. McNabb (Eakin) – 4. Ljubuškin (Jeník, Dvorak), 10. Hinostroza (Hayton, Ness)


Volkswagen prestane v USA predávať naftové autá

Nemecká automobilka sa zameria na SUV a autá na elektrinu.

BRATISLAVA. Nemecká automobilka Volkswagen sa rozhodla skončiť s predajom dieselových áut v USA. Miesto toho sa zameria na športovo-úžitkové vozidlá (SUV) a autá na elektrický pohon. Zmena je súčasťou novej stratégie rovnomennej a hlavnej značky VW na trhoch Amerík po tom, ako firmu na týchto trhoch vážne poškodil škandál so zavádzaním pri emisných testoch. Informovala o tom agentúra Reuters, ktorá sa odvolala na rozhovor šéfa značky VW Herberta Diessa pre denník Handelsblatt. Rozhodnutie je v rozpore s pôvodnými plánmi Volkswagenu, že firma sa ku kedysi populárnej technológii vráti neskôr, keď sa rozruch okolo emisií upokojí. Nakoniec sa ale automobilka rozhodla, že s predajom dieselových áut v USA skončí. Tieto vozidlá sa pritom podieľali na predaji značky VW v Spojených štátoch zhruba 25 %. "V tejto chvíli počítame s tým, že nové vozidlá na naftový pohon v USA už ponúkať nebudeme," povedal Diess v rozhovore pre Handelsblatt. Namiesto toho bude spoločnosť viac investovať do zvýšenia počtu modelov SUV a do elektromobilov. Počet modelov SUV by sa mal do roku 2020 zvýšiť z terajších dvoch na 19 a čo sa týka áut na elektrický pohon, od roku 2025 by ich VW chcel ročne predávať okolo milióna.


Zisk Goldman Sachs klesol v druhom kvartáli o šesť percent

Dôvodom poklesu zisku bol útlm investičnej aj obchodnej divízie banky.

NEW YORK. Zisk americkej investičnej banky Goldman Sachs Group klesol v 2. kvartáli o 6 % a sklamal očakávania. Dôvodom bol útlm investičnej aj obchodnej divízie. Čistý zisk za tri mesiace od apríla do júna sa znížil na 2,20 miliardy USD (1,95 miliardy eur) z 2,35 miliardy USD v rovnakom období vlani. Zisk na akciu padol na 5,81 USD z 5,98 USD. Čisté výnosy klesli o 2 % na 9,46 miliardy USD. Analytici počítali so ziskom na akciu 4,89 USD a tržbami vo výške 8,83 miliardy USD. Banke sa nedarilo predovšetkým v dôležitej oblasti obchodovania s dlhopismi, devízami a komoditami. Problémy mala aj v oblasti klasického investičného bankovníctva, kam patrí napríklad poradenstvo firmám pri vstupoch na burzu (IPO) a emisiách dlhopisov. Akcia Goldman posilnila o 0,9 % na 213,56 USD. (1 EUR = 1,1269 USD)


Zrážku s električkou v Nemecku zavinil vodič nákladiaku, išiel na červenú

KASSEL. Vodič nákladného auta nerešpektoval červenú a vošiel v pondelok ráno do dráhy električky v meste Kassel v nemeckej spolkovej krajine Hesensko. Vyplýva to z doterajších poznatkov vyšetrovateľov kolízie oboch vozidiel, pri ktorej utrpelo ráno 14 ľudí ľahké a ďalší dvaja, práve spomínaný vodič a jeden z pasažierov, ťažké zranenia. Materiálne škody odhadla polícia na viac ako milión eur. Informovala o tom tlačová agentúra DPA. Nákladné vozidlo prepravovalo podľa aktualizovanej informácie v 1000-litrových plastových nádržiach zmes ropného charakteru pre výrobu farbív. Jedna z nich sa počas nehody poškodila a uniklo z nej asi 200 litrov emulzie. Ostávajúcich 800 litrov potom prečerpali. Keďže boli nákladné vozidlo a električka do seba zaklinené, pred ich odstránením z dejiska nehody, museli nákladné vozidlo kompletne vyprázdniť.


Zdravotnú poisťovňu chcú zmeniť desaťtisíce ľudí

Podnety k prepoisťovaniu úrad neeviduje, prepoistiť sa možno do 30. septembra.

BRATISLAVA. Záujem o zmenu zdravotnej poisťovne prejavili doteraz desaťtisíce ľudí. Úrad pre dohľad nad zdravotnou starostlivosťou zatiaľ zaznamenal 72 256 prihlášok (údaj k 27. 8.), uviedla jeho hovorkyňa Andrea Pivarčiová. Podnety k prepoisťovaniu úrad neeviduje. Prepoistiť sa možno do 30. septembra. Prihlášku na zmenu od budúceho roka možno podať len do jednej zdravotnej poisťovne. Poistenci, ktorí ju plánujú, by si mali u svojho ošetrujúceho lekára, ale aj odborného lekára - špecialistu overiť, či má uzatvorenú zmluvu s príslušnou zdravotnou poisťovňou. Práve to je rozhodujúca skutočnosť pre bezproblémové poskytovanie zdravotnej starostlivosti ošetrujúcim lekárom. Zmeniť zdravotnú poisťovňu je možné raz ročne, vždy najneskôr do konca septembra. Zmena sa akceptuje od 1. januára nasledujúceho roka. Vlani sa pre takýto krok rozhodlo viac ako 118-tisíc ľudí. Poistenci si môžu vybrať medzi štátnou Všeobecnou zdravotnou poisťovňou a súkromnými zdravotnými poisťovňami Dôvera a Union. V prípade zmeny poistenci až do konca roka používajú preukaz poistenca a európsky preukaz svojej terajšej zdravotnej poisťovne. Poistenec je povinný oznámiť zmenu svojmu zamestnávateľovi. Samostatne zárobkovo činná osoba, ktorá zmení zdravotnú poisťovňu, je povinná písomne oznámiť novej zdravotnej poisťovni výšku preddavku na poistné do 8. januára 2018.


Matečná podáva trestné oznámenie na Ďuriš Nicholsonovú

Ministerka oznámila, že slová podpredsedníčky spôsobili, že jej otec skolaboval.

POPRAD. Ministerka pôdohospodárstva Gabriela Matečná podáva trestné oznámenie na podpredsedníčku parlamentu Luciu Ďuriš Nicholsonovú (SaS). Oznámila to v utorok na brífingu v popradskej nemocnici, kde je v súčasnosti po kolapse hospitalizovaný jej otec. Trestné oznámenie je reakciou na vyjadrenia predstaviteľov opozičnej strany Sloboda a Solidarita v posledných dňoch. Tí tvrdia, že podriadení na regionálnom odbore Slovenského pozemkového fondu (SPF) v Michalovciach v roku 2012 bývalú generálnu riaditeľku SPF, v súčasnosti ministerku pôdohospodárstva Matečnú upozorňovali na nezákonné pôsobenie niektorých agrofiriem, aj s talianskym pozadím, na východe Slovenska. "Klamstvá pani podpredsedníčky Nicholsonovej spôsobili to, že môj otec skolaboval. Ja si svoju prácu naozaj vykonávam dlhodobo odborne a čestne a ak vás niekto krivo obviní, tak vaši blízki to znášajú najťažšie. Včera (pondelok 5.3.) som vyvrátila klamstvá pani Nicholsonovej a ľudsky som ju požiadala, aby sa mi ako žena žene ospravedlnila. Nestalo sa tak a dnes prišla opäť s ďalšími klamstvami a nekompetentnými vyjadreniami," komentovala ministerka. Podľa nej Ďuriš Nicholsonová neovláda základné princípy právneho štátu a vo svojich vyjadreniach vyzývala na porušenia zákona. Matečná dodala, že SPF nemôže vypovedať nájomnú zmluvu len tak, ako sa mu zachce. Jednou z najdôležitejších podmienok na vypovedanie nájomnej zmluvy je neobhospodarovanie pôdy a neplatenie nájomného SPF. "Pod mojím vedením, ak sa išla akákoľvek nájomná zmluva vypovedať, sme si vždy vyžiadali písomné stanovisko právneho odboru. Nie je možné len tak od zmluvy odstúpiť, tak ako to prezentovala pani Nicholsonová. Listy, ktoré prišli, riešilo právne oddelenie, a ak to nenájde dôvod zmluvu vypovedať, tak každý generálny riaditeľ postupuje týmto spôsobom," objasnila Matečná. Vysvetlila tiež, že pravidlá na čerpanie eurofondov neurčuje Slovenská republika, určuje ich európska legislatíva a podľa nich sa všetky inštitúcie, ktoré prideľujú prostriedky, riadia, nevynímajúc platobnú agentúru. Podpredsedníčka parlamentu si podľa Matečnej absolútne neuvedomuje, že SPF nesupluje políciu, vyšetrovateľov, prokurátorov a ani sudcov. Vyjadrenia Ďuriš Nicholsonovej podľa ministerky špinia jej osobu, diskriminujú slušných ľudí a úradníkov a pošpinila nielen jej meno, ale aj meno Slovenskej národnej strany, ktorej je Matečná nominantkou. "My nemôžeme ustupovať ľuďom, ktorí nás špinia," reagovala ministerka na otázku, či v súvislosti s poslednými udalosťami neuvažuje o demisii.


Policajti na železničnej stanici v Paríži zatkli muža s nožom

PARÍŽ. Policajti na železničnej stanici Gare du Nord v Paríži v nedeľu zatkli muža, ktorý sa k nim približoval s nožom v ruke. Incident nesprevádzalo nijaké násilie a nikto pri ňom neutrpel zranenia. Odohral sa však iba deň pred prvým kolom prezidentských volieb vo Francúzsku a vyvolal tak určitý rozruch v sociálnych médiách. Podľa vyjadrenia hovorcu štátneho železničného podniku SNCF pre agentúru DPA stanica Gare du Nord zostáva v prevádzke, polícia však uzavrela jednu z jej častí, kde kontroluje batožinu. Zatiaľ nie sú žiadne náznaky, že by uvedené zatknutie súviselo s teroristickým činom. Pri zatýkaní muža niektorí okoloidúci ľudia podľahli panike a začali utekať preč. Odzrkadľuje to nervozitu, ktorá panuje vo francúzskej metropole po štvrtkovom teroristickom útoku na bulvári Champs-Élysées, pri ktorom zahynul jeden policajt. Gare du Nord je východiskovou alebo koncovou stanicou mnohých vnútroštátnych i medzištátnych vlakov.


Hrbatý: Mal by som jednu podmienku – Kližan by musel poslúchať

Daviscupový tréner SR v stretnutí v Austrálii a šéf mužskej zložky tureckého tenisu Dominik Hrbatý hovoril o svojej práci v cudzine, o slovenskom tenise a športe a o talente i strastiach Martina Kližana.

Ako by ste presne nazvali vašu pozíciu v tureckej federácii? "Som prakticky trénerom mužskej reprezentácie, ale mám na starosti aj sledovanie talentov, cesty na daviscupové stretnutia, komunikáciu v angličtine so zahraničím, kapitánske schôdze a aj nejakú administratívu. Podobne, ako je u nás NTC, aj ja mám pod sebou šesť až osem zverencov. Už tam pôsobím tri roky. Hráči dosiahli slušný pokrok. V tenise nejestvuje čarovný prútik, že niekto príde, šibne a zrazu sa začne vyhrávať. Všetko je to tvrdá práca, príprava a žiada si čas. Ohlas je priaznivý. Zatiaľ trávim v Turecku asi šesť mesiacov v roku, ale záleží na mne. Mám v podstate voľnosť, no snažím sa tam byť každý druhý mesiac, aby to malo zmysel, a keď sa už do niečoho pustím, aby to prinieslo osoh. Začiatok bol ťažký, lebo v tom nemali systém, trénovalo sa hurá spôsobom. Chcel som tomu dať trochu profesionality, metodiky - čo trénovať, ako trénovať, koľko trénovať, čo opraviť - musel som tých hráčov vidieť v akcii viackrát, a tak si to žiada čas. Mám pod sebou pár asistentov, trénerov, ktorí už lepšie vedia, čo poradiť, takže už nemusím tráviť v Turecku až toľko času." V Turecku je mimoriadne zložitá situácia s utečencami, nedávno tam bol pokus o puč. Cítite sa tam bezpečne? "V čase, keď sa to stalo, som bol našťastie v Bosne s daviscupovým mužstvom, a tak som situáciu priamo nezažil, ale istotne je to znepokojujúce. Boli tam aj nejaké bombové atentáty. Avšak mnohé z tých vecí médiá veľmi nafúknu. Na takú veľkú krajinu to nie je až také dramatické, lebo keď si priložíte mapu rozsiahleho Turecka k Európe, tak to bude od Hamburgu až niekam po Dubrovník. No útoky sa dejú aj vo Francúzsku, v Nemecku, Belgicku, takže ak sa to spočíta, nie je v tom veľký rozdiel. Ešte tohto roku bude turecká tenisová federácia voliť novú radu a predsedu, mne sa končí v decembri zmluva, a podľa predbežných rokovaní chcú, aby som pokračoval. Asi to ešte predĺžim o rok, ale na menej týždňov v roku. Moja dcérka začína chodiť do školy a chcem sa jej viac venovať." Nemáte ponuky zo Slovenska? "Veľmi rád pomôžem, zatiaľ dlhodobo pri daviscupovom tíme nie, lebo termíny sú totožné a Turci si želajú, aby som cestoval s ich reprezentáciou." Do Austrálie ste prišli po vyše šiestich rokoch, na túto jednu akciu ste trénerom nášho tímu, aké dojmy si odnášate zo Sydney? "Musím priznať, že chalanov som už tri roky nevidel, na turnaje ani do NTC nechodím, maximálne sa vyberieme s manželkou na výlet na US Open, takže som rád, že som ich videl v tréningu i zápasoch. Určite urobili pokrok. Ak budú v úsilí pokračovať, tak majú veľmi dobre našliapnuté do svetovej stovky. Ešte ťažšie je udržať sa tam. Veľakrát je to o hlave, prekonať ten múr, ten tlak. Údery sa dajú naučiť, ale rozhodujú prístup a vôľa. Mali sme tu veľa rozhovorov, chalani hrali dobre aj proti hráčom prvej dvadsiatky a nevidel som priepastný rozdiel. Čo bolo rozhodujúce, je sebavedomie, istota, skúsenosti, vedieť vytiahnuť správny úder, zahrať ešte viac k čiare, ešte trochu presnejšie, aby ten súper musel urobiť o krok viac a mal to ťažšie. Nedá sa povedať, že Austrálčania boli o triedu lepší. Čo ich robí lepším, sú dve-tri lopty v každom sete. Pomohli si podaním, pomohli si dobre zvládnutým útokom a vedeli pridať a dotiahnuť výmeny v rozhodujúcich chvíľach. Ak v tomto naši dokážu pridať, prekonajú tú prekážku na ceste hore a budú to oni, kto donúti súperov k panike a chybám. V tenise netreba hrať príliš riskantne, na víťazné údery, ale jednoducho, účinne, uvoľnene, lebo všetko je to v hlave." Slovensko priletelo oslabené o dvoch hráčov. V oficiálnom bulletine stretnutia vydali Austrálčania vnútri publikácie dvojstranu o Martinovi Kližanovi, slovenskej jednotke, a veľkými červenými písmenami jeho citát: ,,Vždy je potešením reprezentovať svoju krajinu.“ Tohto roku však nereprezentoval ani raz. Neprišiel do Maďarska, rozhodol sa nehrať na olympijských hrách a neprišiel do Austrálie. Nevyvolalo to priaznivú reakciu ani medzi spoluhráčmi v tíme. Mohli by ste si to vy vo vašich časoch s Karolom Kučerom dovoliť? "Môžem hovoriť len za seba. Nerád by som ako tréner tímu rozoberal Martinov prípad cez médiá, nerobí to dobrú krv. Na Slovensku máme málo špičkových hráčov, každá strata je citeľná a náš tenis trpí. Keď sa takto hráč rozhodne, musí sa to riešiť vnútorne, my sme si to za našich čias vždy vysvetlili osobne. Mnohí ľudia vnímajú Kližanovo rozhodnutie rôzne, kladne či záporne, každý má naňho svoj názor, ale toto sa musí riešiť interne. Prirodzene, rozhodnutím jedného môže utrpieť tím, chlapci sa necítia šťastne, vnímajú to rôzne. Mojou úlohou je dať to mužstvo dohromady, do pohody, obrúsiť hrany. Martin mal nejaké dôvody, niektoré boli pádne, niektoré z nášho pohľadu nie, nechceme si však všetkých pohnevať. Kližana aj Lacka potrebujeme, možno, že to budú práve oni, ktorí dostanú Slovensko späť do svetovej skupiny. Je škoda, že neprišli." Hovoríte o osobných rozhovoroch a nekomunikovať cez médiá. Bolo by vo vašich časoch možné si dovoliť byť v Bratislave, a napriek tomu nechať kapitána Miloslava Mečířa komunikovať s agentom v zámorí? "Čo na to povedať? Je to celý Kližo. Nevyzerá to dobre. V daviscupovom tíme sme boli vždy voči sebe otvorení, pozreli sme si z očí do očí, a povedali sme aj nepríjemnejšie veci, treba byť chlap, lebo inak sa niektoré reči môžu obrátiť proti vám." Vyhrali sme Pohár federácie 2002, boli sme vo finále Davis Cupu 2005. Teraz, zatiaľ čo Česko získava trofeje v mužskom i ženskom tenise a nevypadáva zo svetovej skupiny, sa naši nevedia dostať ani medzi elitu. Čo robíme zle? "Zaspali sme dobu pred desiatimi až pätnástimi rokmi vo financovaní športu. Česi prijali lepšie zákony a opatrenia, teraz sa to u nás snažia napraviť, vyšiel nový zákon o športe, ktorý síce nie je perfektný, ale je pokrokom. Čo mi chýba, je aj podpora súkromných firiem. Moja manželka je Češka a keď tam cestujem, vidím na plagátoch firmy podporovať českých športovcov, olympionikov, spoločnosti sú hrdé na to, že ich podporujú. U nás sa boja dať na šport, že ich skritizujú, prečo nedali na nemocnice alebo do škôl, je to nevyvážené. V Česku je šport na vyššej spoločenskej a kultúrnej úrovni. Keď som dostal ocenenie Športovec roka 2005, bolo to ako v krčme, v nejakej pizzerii, kde bolo päť-šesť stoličiek, zo desať novinárov, moja rodina a málokto iný. Bolo to trápne až zahanbujúce. V Prahe sa to koná v Národnom divadle, boli tam slávne osobnosti. Teraz sa to trochu zmenilo k lepšiemu, ale Česi zistili rýchlejšie, že šport je propagácia krajiny, radosť ľuďom, ktorí budú po víťazstvách svojich aj nadšenejšie pracovať a prinesie to veľa osohu aj pre ekonomiku, aj príkladov pre deti. Hádam sa to už zmení. Už aj cena Športovec roka má vyšší cveng, stavajú sa a renovujú nejaké štadióny, do športu ide trochu viac peňazí, ale stále sme veľmi pozadu, zanedbávali sme to." Čo by ste chceli ešte dosiahnuť v športe, ako by ste chceli pomôcť? "Ostal by som pri tenise. Podobne ako hráč túži do tisícky, do stovky, potom do desiatky, vyhrať trofeje a byť úspešný, rád by som sa tešil z úspechov ako tréner. Chcel by som trénovať hráča svetovej stovky, aby som mohol chodiť na turnaje, možno s mojou dcérou, kto vie? Možno sa raz stať daviscupovým kapitánom, otvoriť si nejakú tenisovú akadémiu. Uvidíme, čo sa splní, chce to čas. Možno raz budeme mať znovu hráča svetovej desiatky." Podľa Gorana Ivaniševiča je takým trebárs už aj Kližan, ktorému talent nechýba. Vyhral majstrovstvá Nemecka, zdolal veľké mená, ale roky bežia a nadanie nestačí. Skúšal ho trénovať Kučera, skúšal Damm, ale narazili na ťažkosti. Neskúsili by ste to vy s Kližanom? Čo by ste museli zmeniť, aby sa do tej desiatky dostal? "Aj ma lákal Kližo, ale keby som sa naozaj rozhodol ho trénovať, mal by som jedinú podmienku a pravidlo. Musel by poslúchať a nekomunikovať cez iks ľudí a sociálne médiá, pretože to brzdí všetko. On si dá poradiť, je to dobrý chalan, a treba si k nemu nájsť cestu, len robí chyby. Má na to, aby bol vo svetovej desiatke, ale zaoberá sa vecami, ktorými by sa nemal, ktoré ho rozladia. Keď už ste blízko dvadsiatky, tak tam veľký rozdiel nie je, je to iba v hlave. To je to, čo mu chýba, dôslednosť, vytrvalosť. Keby sa toho môjho pravidla držal, bol by som pri ňom, ak nie, ak by zasa začal blbnúť, tak to nemá zmysel. Ak už do toho dám všetko úsilie, druhý si musí uvedomiť, že tréner obetuje svoju rodinu, svoj čas, a to kvôli hráčovi, a ak ten hráč potom nedodržuje dohodnuté priority, potom to nemá cenu. Toto je jediné, čo Kližovi chýba do desiatky. Je šikovný, je to môj kamarát, ale robí chyby. Niekedy je ťažké odpovedať na kritiku, keď sa nedarí, ísť na tréning, keď to bolí. Toto pochopil Roger Federer v devätnástich rokoch. Aj on strávil na dvorci sotva hodinu, aj on odišiel z dvorca, keď mal trénovať so mnou, vyplakával, ale Tony Roche ho naučil trénovať päť hodín denne, byť väčším profesionálom, a výsledok sa dostavil. Keby to Kližan raz pochopil, tak budeme mať znovu desiatku." Tento text ste mohli čítať vďaka tomu, že platíte za obsah. Vážime si to.


Otázok je stále veľa, tvrdí Kiska rok po vražde Kuciaka

Prezident Andrej Kiska tvrdí, že je potrebné vrátiť dôveru ľudí v štát.

BRATISLAVA. Rok od vraždy novinára Jána Kuciaka a jeho snúbenice Martiny Kušnírovej máme s najväčšou pravdepodobnosťou chytených vrahov a tušíme minimálne jedného z objednávateľov. Takisto ale ostáva veľmi veľa otázok a úloh, vrátane navrátenia dôvery ľudí v štát. V súvislosti so štvrtkovým výročím Kuciakovej vraždy to povedal prezident Andrej Kiska, ktorý si nemyslí, že situácia sa výrazne zlepšila. Pripomenul, že Kuciaka zabili len preto, že chcel odhaľovať pravdu o vysokopostavených ľuďoch, ktorí sa javili ako nedotknuteľní. Prezident zároveň pochválil vyšetrovateľov, rozumie, že potrebujú čas, ale takisto pripomenul, že všetci očakávajú odpovede čím skôr. "Otázok je stále veľa. Ukázalo sa, že chceli zavraždiť prokurátora, politika. Ukázalo sa, že bývalý člen SIS sledoval novinárov, aj Jána Kuciaka. Ukázalo sa, že možná spojka, jedna z osôb zapojených do vraždy, sa stala osobným dôverníkom a miláčikom niektorých našich politikov a vypisovala si s nimi a viedla s nimi zaujímavú komunikáciu. Toto sú veci, ktoré nás znepokojujú," povedal vo štvrtok Kiska počas návštevy Košíc."Všetci sme boli v šoku. V našom modernom, krásnom Slovensku sa udeje takáto strašná, ohavná vec, že zabijú človeka len a len preto, že chce písať pravdu," pokračoval prezident. Podľa neho treba vrátiť dôveru ľudí v štát. "Ľudia musia veriť, že keď sa stane niečo zlé, tak sa to vyšetrí. Keď to zlo spraví aj vysokopostavený človek, že sa dokáže, kto za tým stojí," apeloval Kiska s tým, že dôvera sa nadobúda postupnými krokmi, pričom jedným z takých krokov je aj voľba ústavných sudcov. "Ak sa parlament zmení na frašku, ako môžu ľudia uveriť, že to politici s navrátením dôvery myslia vážne," pýtal sa prezident. Dodal, že sa vo štvrtok zúčastní na spomienkovej akcii za Kuciaka, kde bude smutne stáť a klásť si otázky, čo ešte treba na Slovensku spraviť, napríklad pokiaľ ide o zmenu nálady v spoločnosti.


Moskva sa hnevá na Prahu, vydanie Nikulina do USA považuje za politicky motivované

MOSKVA. Moskvu rozhorčilo rozhodnutie Prahy vydať ruského občana Jevgenija Nikulina do Spojených štátov, kde je obvinený z počítačových útokov, keďže tento krok podľa nej narúša základy bilaterálnej spolupráce. Uviedlo to v pondelok ruské ministerstvo zahraničných vecí. "Sme sklamaní, že namiesto zohľadnenia právnych noriem sa Česká republika znova rozhodla preukázať lojálnosť svojmu spojencovi, čo bolo nedávno vyhlásené za absolútnu prioritu," cituje z vyhlásenia rezortu ruská štátna tlačová agentúra TASS. "Považujeme toto rozhodnutie urobené Prahou za úmyselný a politický motivovaný krok, zameraný na narušenie konštruktívnych základov bilaterálnej spolupráce." Ministerstvo zdôraznilo, že Rusko podnikne všetky potrebné opatrenia, aby zaistilo práva a záujmy svojich občanov. Tvrdí tiež, že české úrady ignorovali žiadosť ruskej generálnej prokuratúry o vydanie Nikulina Moskve i výzvy na zohľadnenie faktu, že v Spojených štátoch sa mu nemôže dostať spravodlivého procesu vzhľadom na "protiruskú hystériu" v tejto krajine. Nikulina (30) vydalo Česko do USA minulý piatok, keď ho letecky prepravili do Spojených štátov. Tamojší súd naňho vydal zatykač pre obvinenia z útokov na sociálne siete LinkedIn a Formspring, ako aj webové úložisko Dropbox z rokov 2012-13. Nikulin už na americkom federálnom súde po prevoze uviedol, že sa necíti vinný. Česká polícia zadržala Nikulina v Prahe v roku 2016 na základe amerického zatykača. Žiadosť o jeho vydanie však predložilo aj Rusko, kde ho obviňujú z krádeže financií prostredníctvom internetu. Pred dvoma týždňami súd v českej metropole zamietol jeho žalobu na nezákonnosť rozhodnutia českého ministerstva vnútra. Súd potvrdil, že Nikulin nemá v Česku nárok na azyl.


Doktorandi a učitelia sa môžu uchádzať o štipendiá do Bieloruska

Uzávierka online žiadostí je do 15. marca.

BRATISLAVA 12.februára (SITA) - Slovenskí doktorandi, vysokoškolskí učitelia a výskumníci sa môžu uchádzať o štipendiá do Bieloruska. Ako informuje webový portál Slovenskej akademickej informačnej agentúry (SAIA), Bielorusko ponúka štipendiá na jednomesačný až desaťmesačný výskumný pobyt. Prijímajúca strana hradí vzdelávanie, štipendium, ubytovanie za podmienok platných pre bieloruských študentov a zdravotnú starostlivosť. Rezort školstva SR hradí cestovné náklady do miesta pobytu a späť a príplatok k štipendiu.Uzávierka online žiadostí je do 15. marca na stránke www.saia.sk.Štipendiá do Bieloruska sa udeľujú na základe medzivládnej bilaterálnej Dohody o spolupráci medzi Ministerstvom školstva, vedy, výskumu a športu SR a Ministerstvom školstva a vedy Bieloruskej republiky.


Nemeckí politici kritizujú futbalistu Özila. Opäť sa stretol s Erdoganom

Tureckého prezidenta vraj pozval na svadbu.

ISTANBUL. Ďalšie stretnutie futbalistu Mesuta Özila s tureckým prezidentom Recepom Tayyipom Erdoganom sa v Nemecku postaralo o vlnu kritiky a nepochopenia. "Je smutné, že to pokračuje," cituje agentúra DPA slová poslanca Helgeho Brauna z Kresťanskodemokratickej únie (CDU). Tridsaťročný hráč Arsenalu Londýn sa spolu so snúbenicou stretol s Erdoganom v Istanbule a podľa medializovaných informácií mu odovzdal pozvánku na svadbu. Hráčov agent Erkut Sögut nechcel v pondelok informácie komentovať. "Myslím si, že sklamal mnoho futbalových fanúšikov, mňa, samozrejme, tiež. Futbalisti sú symboly, s ktorými sa ľudia identifikujú," dodal Braun. Özil sa minulý rok v júli rozhodol skončiť v nemeckej reprezentácii. Ako dôvod uviedol negatívne reakcie na spoločné fotografie s tureckým prezidentom.


Turecko pozastavilo činnosť 370 občianskych združení

Podobne ako pri opatreniach proti novinárom Erdoganova vláda uvádza ako dôvod podozrenia z podpory terorizmu.

ISTANBUL. Turecké ministerstvo vnútra pozastavilo činnosť 370 občianskym združeniam v krajine. Stalo sa tak na základe podozrenie, že ich činnosť môže súvisieť s podporou terorizmu. Polícia v piatok prehľadala sídla niekoľkých občianskych združení. Došlo aj k zadržaniu viacerých osôb, ktoré polícii kládli odpor, informovala agentúra AP. Nergis Aslanová, generálna tajomníčka združenia nezávislých právnikov, ktorému tiež pozastavili činnosť, pre AP uviedla, že úrady nevysvetlili svoje konanie. Vyhlásila, že v Turecku dochádza k potláčaniu akýchkoľvek proopozičných organizácií, združení či skupín. Podpredseda tureckej vlády Numan Kurtulmuš dnes podľa AP obhajoval pozastavenie činnosti občianskych združení tvrdením, že Turecko musí prijímať opatrenia proti mnohorakým teroristickým hrozbám. Turecko je v poslednom období terčom ostrej kritiky svojich zahraničných spojencov i tureckej opozície za potláčanie disentu, ktoré zosilnelo po vyhlásení výnimočného stavu v polovici júla. Vláda Recepa Tayyipa Erdogana odvtedy zatýka kritických novinárov, sudcov, vysokoškolských učiteľov, vojakov a dokonca aj politických oponentov. Jednotným dôvodom je podozrenie z podpory terorizmu.


Tínedžeri prepadli a okradli trinásťročného chlapca

Bratislavská krajská polícia obvinila dvoch páchateľov.

BRATISLAVA. Policajti obvinili dvoch tínedžerov vo veku 16 a 17 rokov, ktorí minulý víkend na Magurskej ulici v Bratislave olúpili 13-ročného chlapca. Ako informovala bratislavská krajská polícia, mladí Bratislavčania mu zobrali peňaženku s peniazmi a cestovnými lístkami. Škody presiahli 41 eur. Trestná sadzba za tento čin je sedem až 12 rokov, v prípade mladistvých sa znižuje na polovicu. Obvinení sú stíhaní na slobode.


Česi unesení v Libanone žalujú štát, žiadajú miliónové odškodné

PRAHA. Štyria z piatich Čechov unesených v júli 2015 v Libanone žalujú štát o 40 miliónov korún (1,5 milióna eur). Uviedol do v stredu denník Právo, ktorý získal text žaloby. Žalujúci sú presvedčení, že české tajné služby ich mohli vopred pred rizikom únosu varovať. Navyše si myslia, že v zajatí nemuseli stráviť tak dlhý čas. Ich predchádzajúce žiadosti o odškodnenie české úrady zamietli. Podľa žalujúcich mohlo pri vyjednávaní o ich prepustení dôjsť ku korupcii. Jeden z rokovacích tímov mal v októbri 2015 požiadať o úplatok vo výške asi dva milióny dolárov (1,9 milióna eur) pre každého člena, za ktorý mal byť obratom prepustený z českého väzenia Libanončan Alí Fajád, agent vojenskej tajnej služby. Libanonská strana ale požiadavka českej strany odmietla a požiadala o výmenu vyjednávacieho tímu. "Ten vyjednávací tím vôbec neriešil osud unesených Čechov. Zaujímali ho len peniaze výmenou za Fajáda. Išlo o troch členov tímu, každý z nich pre seba požadoval dva milióny dolárov. Dokonca odovzdali aj číslo účtu v Poľsku, kam majú byť tie úplatky zaslané," povedal Právu dôveryhodný zdroj oboznámený s prípadom. Možnú korupciu podľa zdroja Práva preveruje aj Národná centrála proti organizovanému zločinu. Nikoho však zatiaľ neobvinila. Dodnes nie je jasné, či za unesených mužov musela Česká republika zaplatiť aj nejaké výkupné. Pätica sa vrátila z libanonského Bejrútu do Prahy 4. februára 2016. V rovnakom čase minister spravodlivosti Robert Pelikán rozhodol, že Libanončana Fajáda prepustí, ktorý vo väzení čakal, či ho Praha vydá do USA. Američania ho podozrievali, že je napojený na teroristov. Pelikán tvrdil, že jeho rozhodnutie bolo politické a rozhodoval sa na základe mnohých faktorov.


MATEMATICKÉ HÁDANKYMatematická hádanka: Dokážete nájsť štyri čísla za sebou?

Výsledok vám povieme, ale musíte zistiť, ako sme sa k nemu dopracovali.

Mnoho ľudí prechováva odpor k matematike. Vraj, načo im bude v živote? Princípy matematiky však fungujú v prírode a človek ich iba dokázal objaviť a porozumieť im. Pri matematike sú však oveľa dôležitejšie zručnosti, naučí vás riešiť problémy a kriticky myslieť. Každý týždeň prinesieme jeden matematický príklad, hlavolam alebo hádanku, kde si tieto zručnosti môžete vyskúšať. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na veda@sme.sk. Súčin štyroch po sebe idúcich čísel je 3024. Ktoré štyri čísla hľadáme?


Pri požiari v rafinérii na juhu Mexika zomrel jeden muž

Muž bol členom tímu, ktorý sa snažil uhasiť požiar.

MEXIKO. Požiar v čiastočne zaplavenej rafinérii na juhu Mexika si vyžiadal jednu obeť. Zástupcovia štátnej spoločnosti Pemex uviedli, že muž bol členom tímu, ktorý sa snažil uhasiť požiar. Ten zranil deväť ľudí, pričom viac ako ďalších 500 osôb museli evakuovať. Činnosť rafinérie pozastavili v utorok po tom, ako dažde súvisiace s tropickou búrkou Calvin spôsobili záplavu niekoľkých častí továrne nachádzajúcej sa v Salina Cruz. Škody, ktoré spôsobila voda, napokon vyústili do požiaru.


Nemeckí farmári očakávajú pokles úrody obilia takmer o pätinu

Veľmi krátka jar a rekordné teploty v máji spôsobili, že mnohé plodiny sa riadne nerozvinuli.

BERLÍN. Nemeckí farmári očakávajú v tomto roku slabú úrodu v dôsledku dlhotrvajúceho sucha. Šéf nemeckého združenia farmárov Joachim Rukwied vo štvrtok povedal, že úroda obilia pravdepodobne bude v objeme 41 mil. ton, čo v porovnaní s minulým rokom bude pokles takmer o 20 percent. Rukwied označil tohtoročné podmienky za "extrémne", osobitne v spolkovej krajine Brandenbursko na severovýchode, ktorá sa považuje za obilnicu Nemecka.Šéf nemeckých farmárov uviedol, že veľmi krátka jar a rekordné teploty v máji spôsobili, že mnohé plodiny sa riadne nerozvinuli. Podľa vedcov veľká časť Európy môže v dôsledku klimatických zmien v nadchádzajúcich desaťročiach očakávať rast priemerných teplôt.


DOBRÉ RÁNODobré ráno: Kde zlyhala Zuzana Čaputová ako prezidentka?
 Aký bolo jej sto dní
 Tkačenkov stĺpček
Podcast
 Ďalšie hodnotenia

Vraj je slušné počkať aspoň sto dní... a, no, až potom vynášať prvé súdy. Práve dnes máme za sebou prvých sto dní prezidentovania Zuzany Čaputovej, tak sa teda pozrime, ako sa jej darilo.. Boli to bezproblémové mesiace? A čo sa jej podarilo, ale aj čo sa jej nepodarilo, v čom urobila chybu a v čom zase nie? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. V piatok sa celý svet vrátane Slovenska zapojil do klimatických štrajkov. Študenti protestovali vo viac ako 160 krajinách, u nás sa protesty odohrali v Bratislave, v Košiciach, v Banskej Bystrici a v Žiline, kam prišli tisícky ľudí. Premiér Peter Pellegrini mladým odkázal, že Slovensko je ochotné sa podieľať na opatreniach, ktoré majú prichádzajúce klimatické zmeny spomaliť. Koncom minulého týždňa sa odohral aj súd v prípade Pavla Ruska, ktorý si mal objednať vraždu svojej obchodnej spoločníčky Silvie Volzovej. Na súd prišla aj sama Volzová. Na pojednávaní vystúpil aj bývalý boss banskobystrického podsvetia Mikuláš Černák. Ospravedlnil sa jej, že prijal objednávku na jej vraždu. Robert Fico chce posunúť najnovší nápad Andreja Danka ešte ďalej a moratórium na zverejňovanie predvolebných prieskumov by zvýšil až na 60 dní. Dva mesiace pred voľbami by tak voliči netušili, ako sa darí jednotlivým politickým stranám. Smer vraj podporí aj Dankov kompromisný návrh na 30-dňové moratórium. Situácia v Činohre Slovenského národného divadla sa vyostruje a herci žiadajú, aby zakročila ministerka kultúry. Napätie vzniklo po náhlom odvolaní šéfa činohry Michala Vajdičku riaditeľom SND. Herci teraz žiadajú o stretnutie s ministerkou Ľubicou Laššákovou, nepomohli totiž ani tri stretnutia s riaditeľom divadla. Ministerka vnútra chce preveriť nákup alkoholových testerov. Nadácia Zastavme korupciu totiž v denníku SME upozornila, že tieto testery chcú policajti nakupovať dvojnásobne drahšie ako v Česku. Tender preverí Protimonopolný úrad. Hovorí sa, že keď do čohosi investujete 10-tisíc hodín, stanete sa v tom naozaj dobrým. Akurát... nuž, nie je to pravda. Na takéto tvrdenia sa totiž pozreli vedci a zistili, že aj cvičenie má akési hranice a možno sa zlepšíte, ale nič negarantuje, že sa stanete lepším ako váš sused či ktosi naozaj talentovaný. Celý fenomén opisuje britský Guardian a ja jeho článok odporúčam – link naň nájdete napríklad v podpise tohto podcastu alebo v Podcastovom klube denníka SME na Facebooku. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Vodca Hizballáhu uviedol, že znížil počet bojovníkov v Sýrii

Washington oznámil nové sankcie proti Hizballáhu.

BEJRÚT. Vodca libanonského hnutia Hizballáh Hassan Nasralláh v piatok uviedol, že zredukoval počet bojovníkov podporujúcich damaský režim v susednej Sýrii. Informovala o tom v piatok agentúra AFP. "Sme prítomní v každej oblasti, kde sme kedysi boli. Neodišli sme odtiaľ, ale kým sa nevyskytne nejaká praktická potreba nemusíme tam byť vo veľkom počte," povedal v rozhovore pre televíziu al-Manar napojenú na šiitské hnutie Hizballáh. Líder hnutia podporovaného Iránom, ktoré bojuje v Sýrii od roku 2013, nešpecifikoval počty. Vláda v Damasku podporovaná Ruskom a Iránom si od roku 2015 vydobila naspäť od povstalcov a džihádistov veľké časti územia, a teraz kontroluje približne 60% krajiny. Nasralláh uviedol, že nikto z jeho bojovníkov nie je v súčasnosti zapojený do bojov v sýrskej severozápadnej provincii Idlib, kde od konca apríla vládne a ruské sily zintenzívnili smrtiace bombardovanie džihádistickej bašty. Nasralláh toto uviedol po tom, ako Washington v utorok oznámil nové sankcie proti Hizballáhu, ktoré sú prvýkrát namierené proti voleným predstaviteľom hnutia. Hizballáh je jediným hnutím, ktoré po skončení občianskej vojny v Libanone (1975 - 1990) nezložilo zbrane. V roku 2000 Hizballáh dosiahol odsun izraelských jednotiek z juhu Libanonu, a tým aj ukončenie okupácie tejto časti územia židovským štátom. Izrael rozmiestnil svojich vojakov v južnom Libanone v roku 1978 s odôvodnením, že majú brániť útokom povstaleckých skupín na severnú časť židovského štátu. V roku 2006 viedol Hizballáh s Izraelom mesiac trvajúci ozbrojený konflikt - tzv. druhú libanonskú (júlovú) vojnu. Libanonská armáda sa do týchto bojov vôbec nezapojila. Konflikt sa skončil prímerím, ale na demarkačnej čiare medzi Libanonom a Izraelom sporadicky aj naďalej dochádza k ozbrojeným potýčkam. Okrem toho Izrael podozrieva hnutie Hizballáh, že v časti Golanských výšin, ktoré má pod kontrolou Sýria, vybudoval svoju vojenskú sieť.


Taliansky minister chce sčítať Rómov, verejnosť je pobúrená

V Ríme žije osemtisíc Rómov, polovica z nich v osadách.

RÍM. Taliansky minister vnútra Matteo Salvini avizoval v pondelok sčítanie Rómov a Sintov žijúcich na území krajiny. Podľa vlastných slov pre televízny kanál Telelombardia chce preskúmať, koľko Rómov žije v Taliansku. "Chceme si urobiť obraz o situácii. Ilegálne v Taliansku žijúci cudzinci by mali byť vďaka dohodám s krajinami ich pôvodu odsunutí. Talianskych Rómov si musíme, žiaľ, ponechať tu u nás," citoval Salviniho rakúsky verejnoprávny rozhlas ORF. Prístup k príslušníkom rómskeho etnika v talianskych veľkomestách je už dlhší čas predmetom diskusie. Pravicoví politici kritizujú, že vo veľkých aglomeráciách v Taliansku sa - na rozdiel od iných európskych štátov - tolerujú bez povolení postavené tábory a žobranie detí. Nemálo talianskych Rómov žije v osadách, ktoré tvoria schátrané kontajnery či drevenice bez toaliet. Deti zneužívajú rôzne zločinecké skupiny v turistických destináciách ako vreckárov. Salviniho vyjadrenia vyvolali pobúrenie, avšak minister napríklad na tvrdenia denníka La Repubblica, že spôsobili šok, reagoval na sociálnych sieťach slovami: "Ktosi hovorí o šoku. Prečo??? Myslím aj na deti, ktoré učia kradnúť a iné nezákonnosti". Mnohým občanom však myšlienka realizovať sčítanie príslušníkov menšiny pripomenula obdobie vlády národných socialistov v Nemecku, kde popri židoch čelili prenasledovaniu a diskriminácii aj príslušníci komunity Sintov a Rómov. Predseda spolku, ktorý sa zasadzuje práve za práva týchto komunít, Carlo Stasolla pre tlačovú agentúru ANSA konštatoval, že minister vnútra zrejme nevie, že v Taliansku nie je povolené sčítanie občanov na etnickom princípe. Rómovia, ktorých žije v Taliansku okolo 180-tisíc, tvoria 0,25 percenta tamojšej populácie, čo je pod priemerom iných európskych štátov, ako sú napríklad Grécko, Španielsko či Francúzsko. V hlavnom meste Rím žije 8000 Rómov, polovica z nich v osadách.


Stavebný zákon platný vyše 40 rokov majú nahradiť dva nové zákony

Ministerstvo chce zaviesť do praxe povinnosť pre všetky obce mať územný plán.

BRATISLAVA. Súčasný stavebný zákon, ktorý na Slovensku platí vyše 40 rokov, majú nahradiť dva nové zákony. Jeden zákon sa bude venovať územnému plánovaniu a druhý výstavbe. Pracovnú verziu týchto stavebných predpisov predstavili na stredajšej tlačovej konferencii v Bratislave štátny tajomník ministerstva dopravy Peter Ďurček (nominant SNS) a generálny riaditeľ sekcie výstavby na ministerstve dopravy Tibor Németh. "Snažíme sa zamerať predovšetkým na to, aby sme zlepšili, zefektívnili stavebné konania a procesy územného plánovania. Aby konania boli jednoduchšie, rýchlejšie, prehľadnejšie," priblížil Ďurček. Ministerstvo zároveň podľa jeho slov chce, aby nové stavebné predpisy vytvorili podmienky pre profesionálnejšiu stavebnú správu, aby sa vytvoril systém, ktorý bude zamedzovať vzniku čiernych stavieb a aby sa kládol v predpisoch dôraz aj na kvalitu a bezpečnosť stavieb. V rámci návrhu zákona o územnom plánovaní chce napríklad ministerstvo zaviesť do praxe povinnosť pre všetky obce mať územný plán. "V súčasnosti je táto povinnosť len pre obce nad 2000 obyvateľov, v novom zákone zavádzame túto povinnosť pre všetky obce. Samozrejme, s istými časovými odstupmi podľa počtu obyvateľov," vysvetlil Németh. Zároveň by sa mali zjednodušiť procesy pri územnom plánovaní a tiež profesionalizovať orgány územného plánovania. A to tým, že budú jasne stanovené kvalifikačné predpoklady aj školenia v rámci územného plánovania. "A to najdôležitejšie v rámci územného plánovania je územné stanovisko obce, ktorým bude potvrdzovať stavebný zámer pre výstavbu," dodal. Čo sa týka návrhu zákona o výstavbe, v ňom ministerstvo dopravy navrhuje nový inštitút - stavebný zámer. Ten by mal byť dokumentom, v rámci ktorého by mala byť stavba posúdená z hľadiska technického, stavebno-technického, z hľadiska umiestnenia a aj z hľadiska súladu s územno-plánovacou dokumentáciou. Po posúdení stavebného zámeru by malo byť vydané jedno rozhodnutie. Tým chce štát zamedziť súčasnému dvojkolovému konaniu. "Takto by sme chceli zabezpečiť, aby bola jedna stavba, jedno rozhodnutie, jedno konanie," konštatoval Németh. Zároveň chce ministerstvo v návrhu zákona preniesť výkon štátnej stavebnej správy z obcí na štát a na takzvaných stavebných komisárov. Tí by boli oprávnení konať v mene štátu. Práve túto zmenu ale kritizujú mestá a obce na Slovensku. Ďurček však reagoval, že ministerstvo neberie týmto krokom kompetencie obciam, keďže ide o pôsobnosť štátu, ktorá bola obciam zverená. Tvrdí, že štát chce zvýšiť kvalitu výkonu štátnej stavebnej správy. Zároveň štátny tajomník zdôraznil, že ide o pracovný návrh stavebných predpisov, o ktorých možno stále diskutovať. "Sme otvorení akýmkoľvek odborným pripomienkam," dodal Ďurček. Finálny návrh znenia týchto predpisov by chcelo mať ministerstvo dopravy hotové do 30. júna tohto roku. "V prvom rade by sme chceli, aby to bol výsledok dohody, čo najširšej dohody na odbornom trhu a vtedy by sme mohli spustiť legislatívny proces," avizoval Ďurček. Ten začína vnútrorezortným pripomienkovým konaním, nasleduje ho medzirezortné pripomienkové konanie. Do vlády a parlamentu by sa predpisy podľa neho mohli dostať v dobrom prípade na jar budúceho roku. Účinnosť nových predpisov odhaduje Ďurček, keby sa "pošťastilo", od 1. januára 2020.


Opozícia žiada zastaviť kvóty na gymnáziá kvôli chaosu s prihláškami

Rodičia musia za svoje deti podať prihlášky na osemročné gymnázia najneskôr o dva mesiace.

BRATISLAVA. Rodičia, školy ani ministerstvo školstva stále nevedia, či vôbec a koľko žiakov budú môcť prijať na osemročné gymnáziá. Prihlášky pritom musia podať najneskôr o dva mesiace. Tento chaos by vyriešilo posunutie zmeny kvót pre gymnáziá o jeden rok. Hovoria to poslanci Veronika Remišová (OĽaNO) a Miroslav Beblavý (nezaradený), ktorí navrhujú ročný odklad. Parlament by o ňom mal rozhodovať na aktuálnej schôdzi. "Navrhujeme, aby sa riešenie posunulo ešte o jeden rok, vyrieši sa tým chaos. Jediné čisté riešenie je prijať odloženie," uviedol Beblavý. Podľa neho je v dnešnej "mizérii školstva" nezmysel zatvárať osemročné gymnáziá. Tie totiž podľa jeho slov dokážu aj dnes produkovať kvalitných študentov a absolventov. Je neprijateľné, že výber škôl bol robený podľa neznámych kritérií, bez akejkoľvek odbornej diskusie. V bratislavskom kraji takto štát bez akejkoľvek prípravy rozhodol v podstate o zrušení piatich zo šiestich cirkevných osemročných gymnázií. Remišová pripomína, že rodičia musia za svoje deti podať prihlášky na osemročné gymnázia najneskôr o dva mesiace. Stále však nevedia, či to vôbec urobiť. "Doteraz vydané rozhodnutia povoľujú počet žiakov nad zákonnú hranicu päť percent v šiestich krajoch. Preto, ak nedôjde k zmene zákona, ministerstvo bude musieť zrušiť už vydané rozhodnutia a počet povolených miest pre žiakov znížiť o ďalších 600," uviedla na tlačovej konferencii. Upozorňuje, že školy, ktorým štát nepovolí otvoriť prvú triedu osemročného gymnázia, sú odsúdené na zánik. "Je neprijateľné, že výber škôl bol robený podľa neznámych kritérií, bez akejkoľvek odbornej diskusie. V bratislavskom kraji takto štát bez akejkoľvek prípravy rozhodol v podstate o zrušení piatich zo šiestich cirkevných osemročných gymnázií," povedala s tým, že ministerstvá školstva a vnútra situáciu "absolútne nezvládli". Beblavý dopĺňa, že ak chceme limitovať vstup na osemročné gymnáziá, mali by byť na to jasné kritériá a nie kvóty. Súčasná situácia je podľa Remišovej najnešťastnejšia. Opozičné riešenie problematiky osemročných gymnázií, čiže odloženie zmeny kvót pre tieto školy o rok, nie je možné. Upozornilo na to ministerstvo školstva. "Prechodné ustanovenia a zrušovacie ustanovenia, ktoré nadobudli účinnosť, nemožno novelizovať. To neplatí, ak v prechodných ustanoveniach ešte neuplynula lehota ustanovená na uplatnenie práva alebo splnenie povinnosti," pripomína ministerstvo. V tomto prípade ide podľa rezortu o prechodné ustanovenie, ktoré už nadobudlo účinnosť. "Do 30. septembra 2017 mali odbory školstva okresných úradov rozhodnúť o počte tried a žiakov 1. ročníka osemročných gymnázií, čiže uplynula už aj lehota. Nie je teda splnená ani jedna právna podmienka potrebná na odklad účinnosti. Tak, ako sme avizovali, muselo by ísť o úplne novú úpravu v zákone," dopĺňa ministerstvo. Ministerka školstva Lubyová pred pár dňami povedala, že momentálny stav okolo prípadného zvýšenia kvót pre prijímanie detí na osemročné gymnáziá je v rukách poslancov Národnej rady SR. Sama si nie je istá tým, či to v pléne prejde a čo prejde. V parlamentnom výbore bol koaličný návrh na zvýšenie kvót z piatich percent na desať, ale neprešiel. Návrhy ešte môžu prísť v pléne.


V Anglicku zaznamenali stovky prípadov diskriminácie na štadiónoch

LONDÝN. Už siedmy rok za sebou stúpol počet prípadov diskriminácie v anglickom futbale. Taký je záver špeciálne skupiny zameranej na monitoring na anglických zelených trávnikoch a v hľadiskách. Skupina "Kick It Out", v preklade "Vykopnime to preč", v sezóne 2018/2019 zaznamenala až 581 prejavov diskriminácie, v porovnaní s predchádzajúcim ročníkom ide o nárast o 67 prípadov. Predmetom skúmania nie sú len pokriky fanúšikov, ale aj správania sa hráčov medzi sebou od profesionálov až po mládežnícke súťaže. Započítavajú sa aj incidenty na sociálnych sieťach. Až 65 percent všetkých prípadov súviselo s rasovou diskrimináciou. Najväčší nárast zaznamenala skupina pri prejavoch diskriminácie na základe náboženstva - antisemitizmus a antiislamizmus. V ostatnej sezóne to bolo 63 prípadov, rok predtým "len" 36 incidentov. Podľa šéfky spomenutej skupiny Roisin Woodovej "futbal odráža postoje spoločnosti a tieto čísla preto nie sú prekvapením".


Uspeli s takmer minútovým náskokom. Nórky ovládli štafetu pred Fínkami

LA CLUSAZ. Nórske bežkyne na lyžiach suverénne zvíťazili v nedeľnej štafete na 4x5 kilometrov v rámci podujatia Svetového pohára vo francúzskom La Clusaz. Kvarteto Ingvild Flugstad Östbergová, Marit Björgenová, Ragnhild Hagová a Heidi Wengová triumfovalo o vyše 50 sekúnd pred družstvom Fínska, tretie finišovali Švédky (+1:08,9 min). Ženy - štafety na 4x5 km:


Polícia kvôli výtržnostiam na summite G20 v Hamburgu urobila razie

Polícia urobila razie v Taliansku, Francúzsku, Španielsku a Švajčiarsku.

HAMBURG. Jedenásť mesiacov po zrážkach medzi demonštrantmi a políciou počas summitu skupiny G20 v Hamburgu sa v utorok ráno uskutočnili razie v Taliansku, Francúzsku, Španielsku a Švajčiarsku. Prokuratúra a polícia v Hamburgu podľa agentúry DPA informovali, že záťahy sa týkajú predovšetkým o nepokojov, ku ktorým došlo 7. júla na ulici Elbchaussee. Vandali tam vtedy spôsobili značné škody. Vo Francúzsku v tejto súvislosti pátrajú po mužovi, na ktorého hamburská prokuratúra už vydala zatykač EÚ. Pri pátraní po podozrivých a dôkazoch podporovali vyšetrovateľov zo špeciálnej komisie s názvom Čierny blok mnohé policajné oddelenia i jednotka Európskej únie pre justičnú spoluprácu (Eurojust) so sídlom v Haagu. Vrcholnú schôdzku G20 v Hamburgu zatienili masívne nepokoje. Na Elbchaussee vandali podpálili množstvo áut a zaútočili na viacero policajných vozidiel. Razie sa uskutočnili po vyhodnotení obrazového materiálu i stôp DNA, informovala stanica NDR. Polícia v Taliansku prehľadala okrem iného aj objekty v Ríme a Janove. Bol medzi nimi aj byt muža, ktorého v Hamburgu už odsúdili za napadnutie policajta. Medzičasom ho vyšetrovatelia spojili aj s nepokojmi na Elbchaussee, píše DPA.


Poľskí učitelia štrajkujú, školstvo sa má vrátiť ku komunistickému systému

VARŠAVA. Učitelia po celom Poľsku sa v piatok zúčastňujú na jednodňovom štrajku proti vládnej reorganizácii vzdelávania, na základe ktorej budú už na jeseň zrušené gymnáziá. Tie zodpovedajú druhému stupňu základných škôl, ktorý navštevujú deti vo veku 12-16 rokov. Mnohí učitelia sa obávajú, že prídu o prácu, a na protest odmietli odučiť hodiny. Niektorí rodičia neposlali deti do školy a nechali ich doma. Konzervatívna vláda tvrdí, že robí reformu školstva, ktoré nefunguje dobre. Poľskí študenti pritom zakaždým dobre obstáli v medzinárodných hodnoteniach a rebríčkoch. Kritici vlády sú presvedčení, že kabinet premiérky Beaty Szydlovej využíva zmenu ako zámienku na zavedenie nacionalistickejšieho učebného plánu a na dosadenie vlastných podporovateľov do najvyšších funkcií v školstve. Odborový zväz poľských učiteľov, ktorý dnešný štrajk organizuje, odhadol, že na celoštátnom proteste sa zúčastňuje približne 40-45 percent škôl, vrátane materských. Odbory žiadajú aj desaťpercentné zvýšenie platov učiteľov a chcú od vlády prísľub, že do roku 2022 nebudú prepustení žiadni učitelia ani zamestnanci v sektore školstva. Niektorí učitelia vládny plán pre školstvo podporujú, informovala tlačová agentúra AP. Podľa plánovanej reformy sa má poľské školstvo vrátiť k staršiemu modelu z obdobia komunistického režimu. Ten tvorila osemročná základná škola a štvorročná stredná škola alebo päťročná stredná odborná škola - nahradiť by mal súčasnú šesťročnú základnú školu, trojročné gymnázium a trojročnú strednú školu, napísala poľská tlačová agentúra PAP.